Libat Urus Pelaksanaan EUDR Misi Bersama Malaysia-Indonesia

Kuala Lumpur – Kerajaan Malaysia dan Indonesia akan mengadakan pertemuan serta sesi libat urus bersama dengan barisan kepimpinan tertinggi Kesatuan Eropah (EU) tentang pelaksanaan Peraturan Produk Bebas Penebangan Hutan Kesatuan Eropah (EUDR) semasa misi bersama di bawah Majlis Negara-Negara Pengeluar Sawit (CPOPC).

Misi bersama ke ibu pejabat EU di Brussels, Belgium bermula dari 28 Mei sehingga 4 Jun 2023 yang telah diketuai oleh Timbalan Perdana Menteri yang juga Menteri Perladangan dan Komoditi (KPK) Malaysia, Datuk Seri Fadillah Yusof bersama-sama dengan Menteri Koordinator Bidang Perekonomian Indonesia, Dr. Airlangga Hartato.

KPK dalam satu kenyataannya pada 27 Mei 2023 berkata misi tersebut merupakan tindak balas susulan pengumuman pelaksanaan EUDR dan EU pada 6 Disember 2022 yang bertujuan untuk menghalang penebangan hutan oleh aktiviti pertanian di seluruh dunia.

Sesi libat urus dan pertemuan melibatkan kedua-dua menteri itu akan diadakan dengan anggota CPOPC yang lain mengenai pelaksanaan EUDR yang bukan sahaja menindas sektor agrikomoditi secara amnya dan industri sawit secara khusus malah hal tersebut juga menjejaskan mata pencarian jutaan pekebun kecil.

Tambah kementerian itu, EUDR dianggap sebagai suatu kawalan bukan tarif yang boleh memberi kesan negatif terhadap perdagangan bebas dan adil, khususnya apabila hal tersebut lebih disasarkan kepada agrikomoditi tropika dari negara yang membangun serta boleh menjejaskan rantaian bekalan global.

Malaysia merupakan satu daripada negara anggota CPOCP yang terlibat secara aktif dalam platform bersama ini di peringkat global untuk meneruskan agenda bagi memerangi kempen negatif pihak barat ke atas minyak sawit. Sesi libat urus  dengan EU adalah untuk mencapai hasil yang akan  memberi manfaat kepada kedua-dua negara pengeluar dan pengguna sawit .

Selain itu, Malaysia dan Indonesia juga bersetuju untuk memulakan misi bersama tersebut dalam satu pertemuan di Jakarta, Indonesia  pada 9 Februari lalu apabila kedua-dua menteri tersebut mencapai persetujuan untuk terus menjaga kepentingan sektor sawit menerusi pengukuhan usaha dan menangani diskriminasi terhadap minyak sawit.

Selanjutnya, KPK menjelaskan bahawa United Kingdom (UK) merupakan rakan dagangan ke-23 paling penting kepada Malaysia dan ketika ini UK masih dalam proses rundingan untuk menjadi perjanjian komprehensif progresif bagi perkongsian trans-pasifik  (CPTPP).

Sektor agrikomoditi merupakan antara sektor yang penting bagi Malaysia untuk mengukuhkan hubungan dagangan dengan UK melalui jawatankuasa bersama bagi Kerjasama Perdagangan dan Pelaburan Dua Hala Antara Malaysia dan United Kingdom (MUKJC) dan Dialog Perdagangan Hutan, Pertanian dan Komoditi (FACT).

Dialog FACT ialah platform dialog antara negara  pengeluar dan negara pengguna untuk menjadikan perdagangan agrikomoditi global lebih mampan. Fadillah juga telah mengadakan pertemuan dengan beberapa Menteri berkaitan dengan sektor agrikomoditi di UK dan Menteri-menteri lain sewaktu lawatan rasmi beliau di London.

Beliau juga telah menyampaikan ucap tama dalam Forum Minyak Sawit Mampan Antarabangsa (ISPOF) anjuran KSI Strategic Institute For Asia Pacific (KSI) dan Malaysia -link UK dan lawatan kerja ke Tun Abdul Razak Research Centre (TARCC), yang merupakan satu daripada pusat penyelidikan dan pembangunan getah utama dunia.

KPK  berharap agar kedua-dua misi ini mencapai hasrat negara untuk menyampaikan maklumat yang tepat secara langsung kepada pihak berkepentingan dengan tujuan untuk menangkis persepsi negatif dan sebarang usaha untuk memberi tekanan terhadap sektor agrikomoditi dan perhutanan di Malaysia.

Sumber gambar:  Facebook YB Fadillah Yusof


AmBank Group Akan Terus Tumpu Kepada Segmen PKS dan Runcit Pada Tahun 2024

Untuk mendapatkan maklumat terkini, ikuti kami melalui Telegram

Kuala Lumpur – AMMB Holdings Bhd (AmBank Group) akan terus memfokuskan kepada perusahaan kecil dan sederhana (PKS) dan segmen runcit sebagai enjin pertumbuhan terutamanya bagi Tahun Kewangan 2024.

Ketua Pegawai Eksekutif Kumpulan Datuk Sulaiman Mohd Tahor berkata, kumpulan tersebut juga mahu menumpukan  kepada pengumpulan deposit serta ingin membuka peluang untuk berkembang kepada PKS.

Walau bagaimanapun, perkara lain juga turut diperkukuhkan untuk menumpukan pengumpulan deposit, untuk melihat bagaimana untuk mengimbangkan pertumbuhan bersama-sama dengan pertumbuhan deposit.

Datuk Sulaiman Mohd Tahir berkata AMMB merekodkan pertumbuhan 6.0 peratus dalam deposit pelanggan bagi tahun kewangan 2023 dengan nisbah akaun simpanan (CASA) yang mencecah 37.4 peratus  yang mana merupakan tertinggi dalam industri.

Tambahan beliau , AmBank Group menjangkakan pertumbuhan pinjaman 6.0 peratus bagi Tahun Kewangan 2024 di tengah-tengah kesan asas tinggi dan pertumbuhan ekonomi yang perlahan.

Hal ini sejajar dengan pengembangan Keluaran Dalam Negara Kasar (KDNK) negara yang perlahan dan unjuran pertumbuhan ekonomi ialah pada 4.0 hingga 5.0 peratus tahun ini berbanding 8.7 peratus tahun lepas.

AmBank Group terus optimis dengan pertumbuhannya bagi tahun kewangan 2024 meskipun terdapat potensi  cabaran luar seperti volatiliti dalam  trajektori pertumbuhan global dan peningkatan ketegangan geopolitik, AmBank Group terus optimis dengan pertumbuhannya bagi tahun kewangan 2024.

“Ketika kami menghampiri kemuncak strategi fokus 8 kami, saya berbesar hati untuk menyatakan bahawa kami telah mencapai kemajuan yang ketara dari segi mengukuhkan pulangan ke atas ekuiti (ROE), mempertajam strategi segmen sasaran kali, meningkatkan pendapatan modal ringan dan menerapkan prinsip alam sekitar, sosial dan tadbir urus (ESG) ke dalam operasi kami,”-katanya.

Matlamat Ambank Group adalah untuk terus memaksimumkan nilai kepada pemegang kepentingan dan pemegang saham pada masa hadapan.

Ketua pegawai eksekutif kumpulan itu berkata Ambank Group  adalah untuk merancang melakukannya menerusi penyampaian keputusan  kewangan yang kukuh, terus mengukuhkan rizab modal, penilaian berterusan aset bukan teras dan pengurusan berhemat kos.

Mata wang tempatan iaitu ringgit dijangka mengakhiri 2023 dalam jajaran 4.20-4.30 berbanding dolar AS memandangkan kenaikan kadar faedah Amerika Syarikat (AS) dilihat berakhir pada Jun depan.

Menurutnya lagi, pengakhiran kenaikan kadar faedah AS akan membawa kepada permintaan terhadap mata wang pasaran yang sedang pesat membangun dan melonjakkan penilaian ringgit lebih tinggi.

“Kami merasakan kenaikan kadar faedah AS akan berakhir pada Jun 2023 dan ekonomi Malaysia juga akan mencatatkan prestasi yang lebih baik berbanding AS pada separuh ke dua 2023, yang mana akan menyokong penilaian ringgit Malaysia,”-jelasnya.


Kuala Lumpur Bakal Dijadikan Hab Syarikat Pemula dan Industri Digital Serantau

Kuala Lumpur – Kerajaan merancang akan menjadikan Kuala Lumpur sebagai hab syarikat pemula dan industri digital serantau dalam usaha untuk melonjakkan aktiviti ekonomi digital negara.

Menteri Ekonomi Rafizi Ramli berkata, ekonomi digital merupakan salah satu daripada tiga sektor yang strategik bernilai tinggi yang mampu merancakkan pelaburan dan menawarkan pekerjaan yang bergaji tinggi kepada rakyat yang diberi tumpuan oleh kementerian dalam penstrukturan semula ekonomi negara.

Selain melonjakkan industri sedia seperti semikonduktor, perkilangan, minyak dan gas, komoditi ke peringkat rantaian nilai yang bernilai tinggi dengan fokus kepada proses penghiliran nilai tinggi  dan terdapat tiga sektor strategik yang  akan diberikan tumpuan oleh Kementerian Ekonomi iaitu peralihan tenaga ke arah tenaga boleh baharu, ekonomi digital dan keterjaminan makanan.

Kementerian ini juga kini sedang bekerjasama dengan kementerian lain yang terlibat di dalam ekosistem ekonomi digital iaitu Kementerian Sains, Teknologi dan Inovasi; Kementerian dan Digital; dan Kementerian Pelaburan, Perdagangan dan Industri untuk merancakkan lagi ekonomi digital di Malaysia.

Beliau juga menjelaskan bahawa kerjasama tersebut perlu untuk menyelaraskan sistem sokongan awam yang dilaksanakan melalui pelbagai agensi ke arah pendekatan bersepadu untuk menambahbaik ekosistem digital yang lebih berkesan.

Ini akan meningkatkan jumlah dan prestasi syarikat pemula serta mempercepatkan peralihan sektor swasta kepada ekonomi digital, tambah beliau.

Tujuan kerjasama dengan kementerian yang lain adalah untuk memulakan pembangunan konsep dan penyelarasan fungsi di antara agensi-agensi kerajaan ke arah pelaksanaan kerajaan digital yang menghasilkan produk-produk perkhidmatan awam yang berasaskan data dan digital secara bersepadu.

Satu langkah utama untuk mencapai kedua-dua sasaran ini ialah meningkatkan daya tarikan kuala lumpur sebagai pusat syarikat pemula dan industri digital serantau untuk menarik pelaburan dan bakat digital ke nagara ini.

“Perubahan agresif diperlukan untuk mencakupi pelbagai bidang termasuklah penyatuan agensi-agensi kerajaan, proses visa pekerjaan yang lebih cekap dan terbuka, insentif digital yang menarik dan penghasilan tenaga kerja dalam industri digital pada skala nasional, ”katanya.

Menteri ekonomi itu juga turut berbincang dengan Jack Selby yang merupakan kakitangan terawal PayPal bersama-sama kumpulan pengasas syarikat seperti Elon Musk, Peter Thiel dan Reid hoffman semasa menghadiri forum ekonomi Qatar baru-baru ini.

Jelasnya lagi,  kumpulan pengasas PayPal menjadi tenaga utama yang megggerakkan industry digital dari Sillicon Valley melalui penglibatan mereka di dalam syarikat-syarikat digital terkenal seperti Tesla, SpaceX,Youtube, Facebook,LinkedIn dan Open AI.

Beliau juga menyatakan bahawa Selby kini merupakan Pengarah Urusan Thiel Capital dan pencetus Arizona technology innovation summit turut melahirkan minat untuk membantu membangunkan Kuala Lumpur sebagai pusat  syarikat pemula dan industri digital serantau.

“Kepakaran beliau akan membantu Malaysia untuk merangka dasar yang lebih mesra syarikat pemula dan mewujudkan jaringan Kerjasama dalam bidang digital yang akan melonjakkan nama Kuala Lumpur sebagai destinasi utama industri digital di rantau ini, ”katanya.

Menteri ekonomi itu juga turut menyatakan bahawa dasar dan inisiatif khusus akan di umum secara berperingkat dalam menzahirkan Hasrat menjadikan Kuala Lumpur sebagai daya tarikan syarikat pemula serantau.


Indeks Harga Pengeluar Malaysia Turun -3.0 Peratus

Untuk mendapatkan maklumat terkini, ikuti kami melalui Telegram

Kuala Lumpur – Jabatan Perangkaan Malaysia (DOSM) melaporkan bahawa Indeks Harga Pengeluar (IHPR) Malaysia merosot kepada -3.0% pada April 2023 daripada -2.9% pada Mac 2023. Penguncupan IHPR bagi April disebabkan oleh penurunan dalam sektor pertanian, perhutanan dan perikanan serta perlombongan. DOSM juga melaporkan bahawa sektor pertanian, perhutanan dan perikanan terus menunjukkan trend negatif selama 10 bulan berturut-turut, merekodkan -26.0% berbanding -28.7% pada Mac.

Sementara itu, sektor perlombongan turut mencatatkan penurunan -4.7% pada April 2023 berbanding -11.5% pada bulan sebelumnya, kesan kejatuhan indeks pengekstrakan petroleum mentah -12.5%. Pada asas bulanan, IHPR pengeluaran tempatan mencatatkan peningkatan marginal 0.2% pada April 2023 berbanding 0.3% pada bulan sebelumnya. Sektor pertanian, perhutanan dan perikanan meningkat 0.8% disebabkan oleh peningkatan dalam indeks penanaman tanaman kekal (1.1%), manakala sektor perlombongan mencatatkan peningkatan 0.5% seiring dengan peningkatan indeks pengekstrakan petroleum mentah (1.5%).

Sektor pembuatan pula mencatatkan peningkatan perlahan 0.1% disebabkan oleh indeks pembuatan produk makanan (0.9%) dan pembuatan kimia dan produk kimia (0.7%). Sementara itu, sektor bekalan elektrik dan gas turun kepada -0.6% berbanding 0.5% yang dicatatkan pada bulan sebelumnya, manakala sektor bekalan air kekal tidak berubah.

DOSM turut menjelaskan bahawa ketidaktentuan harga terutamanya dalam tenaga dan produk makanan memberi kesan kepada indeks harga pengeluar di kebanyakan negara. IHPR Amerika Syarikat meningkat 2.3% selepas peningkatan 2.7% pada Mac 2023 yang boleh dilihat pada permintaan makanan akhir terutamanya dalam indeks buah-buahan segar dan tembikai serta telur untuk kegunaan segar. Walau bagaimanapun, inflasi pengeluar India turun -0.9% (Mac 2023: 1.3%) pertama kali sejak Julai 2020, manakala harga pengeluar China pula turun -3.6% berbanding -2.5% pada bulan sebelumnya.


Imedikel Pharma Holding Berhad Jalin Kerjasama Erat dengan DBP

Kota Bharu – Dewan Bahasa dan Pustaka (DBP) menerusi Bahagian Majalah menjalinkan kerjasama dengan Imedikel Pharma Holding Berhad yang beribu pejabat di Kota Bharu, Kelantan.

Imedikel yang mulai bekerjasama dengan DBP Wilayah Timur dalam program pemartabatan bahasa kebangsaan pada tahun ini telah membuktikan komitmen mereka dalam pelibatan setiap aktiviti yang dianjurkan oleh DBP Wilayah Timur. Komitmen yang ditunjukkan memberikan keyakinan yang tinggi untuk melanjutkan kerjasama dengan DBP ibu pejabat.

Menurut Presiden Imedikel, Tuan Haji Yusmat Mamat, Imedikel yang merupakan syarikat yang telah bertapak sejak tahun 1993 berpengalaman luas dalam bidang farmasi, penghasilan produk kesihatan berasaskan herba, makanan kesihatan tambahan dan pembekalan perkakasan kesihatan di bawah satu bumbung. Syarikat yang memiliki rangkaian farmasi di pantai timur ini juga terlibat dalam proses pengilangan produk tersendiri untuk pasaran dalam dan luar negara.

Dengan matlamat untuk melebarkan sayap farmasi dan produknya ke seluruh Malaysia, Imedikel berbesar hati dengan jalinan kerjasama erat yang terjalin antara DBP dengan Imedikel Pharma Holding Berhad dan berharap agar dapat memberikan sumbangan dalam pelbagai aspek demi mengangkat martabat usahawan bumiputera di negara ini.

Terbaharu, Imedikel terlibat secara langsung dalam program Cuit Bahasa menerusi slot Kayanya Bahasa Kita di stesen Radio Malaysia Kelantan.fm pada setiap hari Khamis, pukul 5.30 petang.


Kerajaan Komited Permudahkan Aktiviti Perniagaan dan Sokong Pelaburan Domestik

Kuala Lumpur – Perdana Menteri Datuk Seri Anwar Ibrahim yang juga Menteri Kewangan berkata kerajaan komited untuk meningkatkan dan mempermudahkan lagi aktiviti perniagaan dalam negara dan menyokong pelaburan langsung domestik.

Tambahan beliau lagi, kabinet juga akan fokus untuk mempercepatkan pelaksanaan projek kerajaan dan memudahkan kelulusan aktiviti perniagaan antaranya termasuklah permohonan berkenaan ekspatriat yang berkemahiran dalam usaha untuk menggalakkan pertumbuhan domestik.

Kerajaan telah mengambil pelbagai cara untuk memangkin dan menarik pelaburan berkualiti tinggi yang akan menghasilkan hubungan dengan para usahawan tempatan dan peluang pekerjaan berpendapatan tinggi.

Ini termasuk langkah belanjawan 2023 untuk menyokong perusahaan kecil dan sederhana(PKS) khususnya dengan menyediakan pelbagai kemudahan pembiayaan dan jaminan bernilai RM40 bilion, ”katanya dalam satu kenyataan yang dikeluarkan kementerian kewangan hari ini.

Perdana Menteri telah mengadakan sesi dialog dengan pemimpin perniagaan, badan pengawal selia dan ahli ekonomi berhubung langkah-langkah untuk memperkukuh lagi pertumbuhan ekonomi dan merangsang pelaburan domestik hari ini.

Sesi dialog ini disertai oleh dewan perniagaan seperti Dewan Perniagaan Dan Perindustrian Kebangsaan Malaysia (NCCIM), Dewan Perniagaan Melayu Malaysia (DPMM), Gabungan Dewan Perniagaan Dan Perindustrian Cina Malaysia (ACCCIM) dan Gabungan Dewan Perniagaan Dan Perindustrian India Malaysia (MAICCI) dan bank-bank.

Datuk Seri Anwar Ibrahim berkata pada pertemuan itu, petunjuk awal indikator ekonomi memperlihatkan dasar fisikal kerajaan dan Langkah belanjawan 2023 telah menunjukkan hasil meskipun menghadapi pelbagai cabaran.

Malaysia mencapai pertumbuhan suku pertama (S1) 2023 yang memberangsangkan sebanyak 5.6 peratus berbanding unjuran 2023 sebanyak 4 peratus hingga 5 peratus dan mengurangkan kadar pengangguran kepada 3.5 peratus berbanding 5.2 peratus pada Mei 202. Sementara itu, jumlah pelaburan yang diluluskan pada S1 2023 mencecah RM71 bilion, meningkat sebanyak 60 peratus daripada RM45 bilion pada S1 2022.

Beliau juga menjelaskan bahawa pelaburan tersebut disokong oleh minat pelaburan yang tinggi antaranya daripada Amazon Web Services,Tesla, EV,Geely /Proton Automotive City Di Tanjong Malim dan Rohenseng Petrochemicals Di Pengerang.

“Pengesahan penarafan kredit oleh Fitch dan Moody’s masing-masing pada Februari 2023 dan April 2023 mencerminkan keyakinan mereka terhadap iltizam kerajaan untuk mengekalkan momentum pertumbuhan ekonomi walaupun di tengah-tengah situasi global yang mencabar sangat mencabar, ”katanya.

Pada pertemuan yang sama juga, beliau turut menekankan bahawa kerajaan amat komited untuk memacu pertumbuhan yang inklusif dan mampan, memulihkan keyakinan terhadap institusi awam dan tata kelola serta menegakkan keadilan  sosial untuk semua rakyat selaras dengan visi Malaysia MADANI.

Beliau juga turut menjelaskan bahawa dasar dan keutamaan ekonomi di bawah kerajaan perpaduan akan dihuraikan dengan lebih lanjut dalam pelan induk perindustrian (Ogos 202), kajian separuh penggal rancangan Malaysia KE-12(September 2023) dan belanjawan (Oktober 2023).

Selain itu, kumpulan perniagaan  turut dipelawa untuk mengemukakan input dan cadangan berhubung rancangan ekonomi yang bakal dibentangkan itu.

Tambahnya, orang ramai juga boleh berkongsi cadangan berhubung Langkah-langkah bagi mengembangkan lagi ekonomi negara melalui segmen “Suarakan pendapat anda” di laman web rasmi kementerian kewangan www.mof.gov.my.


Antara Kata Penekan, Penegas dan Pembenda

Untuk mendapatkan maklumat terkini, ikuti kami melalui Telegram

Kata penekan merupakan subgolongan kata tugas (kata pascakata) dalam bahasa Melayu. Kata tersebut ditandai oleh kehadiran morfem terikat atau unsur partikel -nya. Kata penekan tidak dapat berdiri sendiri dalam ayat.

Pada umumnya, kehadiran kata penekan dalam ayat amat jelas. Sila lihat contoh yang berikut:

Kehadiran kata penekan -nya dalam ayat 1b, 1c, 2b dan 2c tidak mengubah maksud ayat. Perbezaan yang wujud hanyalah penekanan pada ketinggian bangunan atau kecantikan bunga yang berkenaan. Dalam hal ini, kehadiran tanda seru dan kata seru dalam ayat 1c dan 2c menekankan keluarbiasaan, keajaiban atau keunikan sesuatu perkara ke tahap yang tinggi lagi.

Jika kita meneliti ayat 1b, 1c, 2b dan 2c, kita akan mendapati bahawa kata penekan ditambah pada kata adjektif untuk menekankan sifat adjektif yang menjadi predikat ayat yang berkenaan. Dalam hal ini, susunan ayat perlu disongsangkan.

Kata penekan berbeza daripada sesetengah kata penegas bukan partikel yang sedia mendukung maksud kesangatan, keterbatasan dan keterlibatan. Selain itu, kata penegas memberikan penegasan kepada kata nama (KN), kata kerja (KK), kata adjektif (KA) dan frasa sendi nama (FS). Kata penegas tersebut merupakan bentuk bebas yang dapat berdiri sendiri dalam ayat. Ayat yang ada unsur penegasan pula tidak semestinya disongsangkan susunan komponennya. Sila lihat contoh yang berikut:

3a.  Bangunan itu memang perpustakaan.        (KN)

3b.  Dia memang belajar.                                       (KK)

3b.  Bangunan itu sememangnya tinggi.          (KA)

3c.  Bahawasanya bangunan itu tinggi.            (KA)

3c.  Dia sesungguhnya ke Seremban.                (FS)

4a.  Bilik ini sahaja bilik guru.                     (FN)

4b.  Dia hanya membuang masa.                 (KK)

4c.  Dia hanya rindu akan anaknya.            (KA)

4c.  Dia ke Taiping semata-mata.               (FS)

5a.  Dia pun guru.                           (KN)

5b.  Peserta itu menang lagi.         (KK)

5c   Dia cantik jua dahulu.              (KA)

5e.  Dia ke sana juga.                       (FS)

Selain kata pengas yang berbentuk kata penuh, ada juga kata penegas yang berbentuk partikel, iaitu -lah, -kah dan -tah. Partikel penegas tersebut tidak dapat berdiri sendiri dalam ayat. Selain itu, kata penegas itu mesti ditambah pada bahagian predikat ayat yang dikedepankan. Sila lihat contoh yang berikut:

Kata pembenda ialah kata (partikel) yang ditambah pada kata kerja atau kata adjektif, iaitu kata yang bukan kata nama, untuk menjadikannya kata nama. Partikel pembenda juga berbentuk seperti partikel penekan, iaitu ditandai oleh partikel -nya. Sila lihat contoh yang berikut:

9a.  Jatuhnya kerajaan itu amat dikesali.

9b.  Kejatuhan kerajaan itu amat dikesali.

10a.  Kalahnya pasukan itu sudah dijangkakan.

10b.  Kekalahan pasukan itu sudah dijangkakan.

11a.  Lajunya kereta itu 120 kilometer sejam.

11b.  Kelajuan kereta itu 120 kilometer sejam.

Dalam ayat 9a dan 10a, kehadiran partikel pembenda -nya menukarkan kata kerja jatuh dan kalah kepada kata nama kejatuhan dan kekalahan. Dalam ayat 11a dan 12a, kehadiran partikel pembenda -nya menukarkan kata adjektif laju dan cantik kepada kata nama kelajuan dan kecantikan. Oleh itu, kata-kata itu dapat menjadi inti frasa nama subjek bagi ayat yang berkenaan. Dalam hal ini, kehadiran frasa nama penerang seperti kerajaan itu, pasukan itu, kereta itu dan gadis itu diwajibkan.  Tanpa kehadiran frasa nama tersebut, partikel –nya yang bercantum pada kata nama sebenarnya bukan kata pembenda tetapi merupakan kata ganti nama diri orang ketiga. Sila lihat contoh yang berikut:

13b.  (Hal) jatuh kerajaan itu amat dikesali.

14b.  (Hal) kalah orang itu sudah dijangkakan.

15b.  (Hal) laju kenderaan itu 120 kilometer sejam.

Berdasarkan kelompok ayat 13 hingga 16, dapat kita lihat bahawa tanpa frasa nama yang menyusuli frasa nama (frasa kerja atau frasa adjektif yang ditambah partikel -nya), kata kerja atau kata adjektif pada awal ayat yang berkenaan berfungsi sebagai kata nama. Oleh itu, partikel -nya dalam ayat 13a, 14a, 15a, dan 16a bukan kata pembenda tetapi merujuk frasa nama pihak ketiga seperti perkara itu, orang itu, kenderaan itu, gadis itu, dan sebagainya. Dalam ayat 13a, 14a, 15a dan 16a, kata kerja atau kata adjektif pada awal ayat ialah penerang kepada inti frasa nama yang telah digugurkan, seperti hal, perkara, kejadian, dan sebagainya.

Soal kata kerja atau kata adjektif yang berfungsi sebagai kata nama memang banyak terdapat dalam bidang sains, dan sering digunakan dalam perbualan seharian masyarakat Melayu. Sila lihat contoh yang berikut:

Kerosakannya teruk.
(Hal) rosaknya teruk.

Ada kalnya, kehadiran kata pembenda dalam ayat membezakan struktur ayat yang berkenaan. Sila lihat contoh yang berikut:

Ayat 17a hanya merupakan ayat tunggal dengan pola Frasa Nama + Frasa Kerja.  Kata laju dalam ayat 17a berfungsi sebagai adverba yang menghuraikan kata kerja berlari. Ayat 17b merupakan ayat majmuk yang terbina daripada klausa bebas dia berlari dan klausa subordinat dia laju yang dihubungkan dengan kata hubung keterangan cara dengan. Ayat 17c merupakan ayat tunggal. Frasa sendi nama dengan lajunya (sendi nama + kata nama) merupakan frasa keterangan yang menghuraikan kata kerja berlari.  Dalam hal ini, kata lajunya (kata adjektif + kata pembenda -nya) sama erti dengan kelajuan (kata nama).


Menjana Pendapatan Negara Melalui Percukaian

Untuk mendapatkan maklumat terkini, ikuti kami melalui Telegram

Sistem percukaian di negara kita bermula sejak zaman Kerajaan Melayu Melaka dan semasa pemerintahan Kerajaan Johor Riau. Cukai yang dikenakan pada waktu tersebut khusus kepada saudagar asing dan tempatan yang dikutip oleh Shahbandar di bawah Penghulu Bendahari. Penubuhan negeri Selat pada tahun 1826, menyebabkan pentadbiran cukai diletakkan bawah seorang gabenor dan Majlis Jeneral di Syarikat Hindia Timur, Calcutta.

Pada tahun 1946, Kesatuan Kastam bagi semenanjung dibentuk dan diberikan nama Customes and Excise of Malayan Union. Pada tahun 1948, Malayan Union dibubarkan dan Jabatan Kastam diletak di bawah Negeri Melayu Tidak Bersekutu dan Negeri Selat di bawah Seksyen 138 Ordinan Kastam 1952. Pada awal tahun 1900 hingga tahun 1920, hasil cukai datang daripada tiga sumber penting, iaitu perdagangan candu, duti import alkohol dan tembakau yang memberikan lebih 25% dari hasil cukai kerajaan.

Sistem percukaian langsung Malaysia diperkenalkan oleh Gebenor British di Malaya dan Singapura mulai 1 Janurai 1948. Sistem percukaian itu berasaskan kepada Ordinan Cukai Pendapatan 1922 di United Kingdom. R.B. Heasman, pakar cukai dari Lembaga Hasil Dalam Negeri United Kingdom telah dihantar ke Malaya untuk membentuk sistem percukaian ini. Beliau telah mengemukakan laporan pada tahun 1947 dan mengasaskan penubuhan sistem percukaian bermodelkan sistem di UK pada masa itu. R.B. Heasman memperkenalkan cukai pendapatan dan cukai korporat di Malaysia sebagai bentuk cukai langsung. Sistem percukaian telah berkembang maju daripada bergantung sepenuhnya terhadap cukai tidak langsung dan kini hasil cukai langsung menjadi lebih besar daripada cukai tidak langsung mulai tahun 1997. Cukai langsung kini menyumbang lebih 74% daripada jumlah hasil pendapatan cukai kerajaan.

Walau bagaimanapun, hari ini cukai dilihat sebagai satu daripada strategi untuk meningkatkan pendapatan negara. Hal ini berikutan situasi ekonomi yang tidak konsisten menyebabkan kerajaan perlu berusaha mencari alternatif bagi menjana pendapatan negara agar ekonomi terus berkembang walaupun dalam situasi yang amat perlahan. Cukai menyumbang sekitar 40% hingga 50% daripada pendapatan kerajaan selama 20 tahun terakhir.

Yang berikut merupakan statistik hasil cukai di Malaysia dalam tempoh 20 tahun berdasarkan Laporan Tahunan Kewangan Kerajaan Malaysia.

Berdasarkan jadual, mulai tahun 2016 memperlihatkan hasil cukai pendapatan telah mengatasi hasil cukai langsung di Malaysia. Antara faktor yang menyumbang kepada peningkatan tersebut termasuklah kenaikan pendapatan isi rumah dan kenaikan kadar cukai. Sungguhpun demikian, dalam ekonomi yang tidak konsisten hari ini, sudah pasti kenaikan kadar cukai memberikan bebanan terhadap golongan pembayar cukai. Hal ini sudah tentu memberikan tekanan walaupun tujuan kenaikan tersebut demi memastikan kelangsungan ekonomi negara.

Terdapat beberapa pilihan lain yang boleh dipertimbangkan selain meningkatkan cukai untuk menambah pendapatan negara. Antaranya termasuklah;

Sebelum memikirkan untuk meningkatkan cukai, kerajaan perlu memastikan penerimaan cukai sedia ada diambil dengan cekap. Hal itu termasuklah mengesan penipuan cukai, memperketat pemungutan cukai dan meningkatkan kecekapan dan keberkesanan sistem cukai.

Malaysia mempunyai sumber kekayaan asli yang besar seperti minyak, gas, dan hasil hutan. Peningkatan kutipan royalti dan cukai atas sumber kekayaan asli ini boleh membantu meningkatkan pendapatan kerajaan.

Cukai karbon boleh diaplikasikan ke atas pengeluaran bahan api fosil yang mencipta karbon dioksida. Hal ini boleh membantu mempromosikan penggunaan sumber tenaga yang lebih bersih dan merangsang pembangunan teknologi hijau.

Kerajaan juga boleh mempertimbangkan pengurangan belanja melalui pemotongan perbelanjaan bukan penting dan meningkatkan kecekapan perbelanjaan. Hal ini boleh membantu membebaskan dana untuk digunakan dalam pembangunan dan projek strategik.

Pembangunan ekonomi yang berterusan dapat membantu meningkatkan pendapatan dan mendorong pertumbuhan ekonomi. Hal ini boleh dilakukan dengan mempromosikan pelaburan asing, membantu usahawan tempatan, meningkatkan sektor ekonomi tertentu, dan memperkenalkan inisiatif pembangunan ekonomi yang inovatif.

Pilihan tersebut dapat membantu kerajaan meningkatkan pendapatan tanpa perlu meningkatkan cukai. Oleh itu, penting untuk mempertimbangkan pilihan lain sebelum mengambil keputusan untuk menaikkan kadar cukai.

Pentadbiran dua kerajaan yang lepas telah membelanjakan lebih RM600 bilion dalam tempoh tiga tahun bagi menangani gejala COVID-19. Hal ini menyebabkan kadar hutang negara sudah menjangkau hampir RM1.5 trilion (jika diambil kira cagaran dan jaminan kerajaan). Apakah usaha yang boleh dilakukan untuk menangani hutang negara yang melambung tinggi ini? Bagi menangani hutang negara yang melambung tinggi, terdapat beberapa langkah yang boleh diambil seperti yang berikut:

Kerajaan boleh mengurangkan perbelanjaan yang tidak penting, menghapuskan projek yang tidak mempunyai keperluan atau manfaat yang ketara dan memastikan peruntukan digunakan secara efisien dan efektif.

Kerajaan boleh memberikan tumpuan terhadap inisiatif yang menggalakkan pertumbuhan ekonomi untuk meningkatkan hasil dan pendapatan negara. Hal ini boleh dilakukan dengan memperkenalkan dasar dan program yang mendorong pelaburan, mengekalkan atau meningkatkan kadar pertumbuhan ekonomi dan memaksimumkan penggunaan sumber daya negara.

Kerajaan boleh mengambil langkah untuk meningkatkan pendapatan melalui peningkatan cukai atau memperkenalkan cukai baharu, meningkatkan kutipan cukai dan memaksimumkan hasil daripada aset negara.

Kerajaan boleh bekerjasama dengan bank pusat untuk mengurangkan kadar faedah bagi pinjaman kerajaan. Hal ini dapat mengurangkan beban pembayaran faedah yang dapat membantu mengurangkan jumlah hutang yang terkumpul.

Kerajaan boleh mencari sumber kewangan baharu melalui pelbagai inisiatif seperti pelaksanaan cukai karbon, mengurangkan subsidi atau menjual aset kerajaan yang tidak diperlukan.

Setiap langkah mempunyai kelebihan dan kelemahan tersendiri dan pilihan terbaik adalah bergantung pada keadaan kewangan negara serta keperluan ekonomi semasa. Pemantauan dan pengurusan belanjawan kerajaan secara berkesan untuk mengurangkan defisit dan kebergantungan terhadap hasil cukai perlu dilaksanakan. Kesedaran dan pemahaman terhadap pentingnya membayar cukai dan kesedaran tentang penggunaan dana cukai untuk pembangunan negara juga perlu ditingkatkan bagi membolehkan rakyat memahami situasi ekonomi negara dan memahami matlamat usaha yang dilakukan oleh kerajaan.


HASiL Anjurkan Program Khas Pengakuan Sukarela (PKPS) 2.0

Untuk mendapatkan maklumat terkini, ikuti kami melalui Telegram

Cyberjaya – Lembaga Hasil Dalam Negeri Malaysia (HASiL) ingin mengumumkan bahawa pengakuan sukarela menerusi Program Khas Pengakuan Sukarela (PKPS) 2.0 boleh dibuat bermula pada 6 Jun 2023 sehingga 31 Mei 2024. PKPS 2.0 ini merupakan inisiatif HASiL untuk menyokong rukun kemampanan dalam pentadbiran percukaian negara seiring dengan konsep Malaysia MADANI. Program yang ditawarkan memberikan peluang kepada pembayar cukai baharu dan sedia ada untuk meningkatkan tahap pematuhan cukai mereka berteraskan konsep A.E.S (Awareness, Education, Services) yang diamalkan di HASiL.

PKPS 2.0 ini memberikan peluang kepada pembayar cukai tampil secara sukarela untuk melaporkan pendapatan dan pengiraan cukai yang tepat dan teratur selaras dengan ketetapan HASiL yang sedang berkuat kuasa serta menggalakkan pembayar cukai membayar cukai dalam tempoh yang ditetapkan. PKPS 2.0 ini ditawarkan kepada semua kategori pembayar cukai (kecuali kategori fail majikan) yang penalti yang ditawarkan ialah 0 peratus. Pengakuan sukarela ini hendaklah dibuat melalui kaedah berikut:

Borang Nyata Cukai Pendapatan (BNCP)/Borang Nyata Cukai Keuntungan Harta Tanah (BNCKHT) perlu dikemukakan dalam tempoh pelaksanaan PKPS 2.0 sama ada secara e-Filing/e-CKHT atau manual.

BNCP/BNCKHT perlu dikemukakan dalam tempoh PKPS 2.0 sama ada secara e-Filing/e-CKHT atau manual.

Pengakuan sukarela perlu dikemukakan melalui pautan PKPS 2.0 di portal rasmi HASiL https://www.hasil.gov.my/MyTax dengan menggunakan Borang Pelaporan Pertambahan Pendapatan PKPS 2.0 dan pengiraan cukai. Pengiraan cukai hanya perlu dikemukakan oleh pembayar cukai kategori fail syarikat, perniagaan dan perkongsian.

HASiL akan menerima maklumat pengakuan sukarela yang dibuat dalam tempoh PKPS 2.0 dengan suci hati. Semakan lanjut sama ada melalui audit atau siasatan tidak akan dilakukan terhadap tahun taksiran yang berkaitan dengan pendapatan yang dilaporkan secara sukarela. Pembayar cukai boleh merujuk Garis Panduan Operasi Bilangan 2 Tahun 2023 bertajuk Program Khas Pengakuan Sukarela 2.0 serta set soalan lazim berkaitan yang boleh diakses dan dimuat turun menerusi pautan berikut:

Sebarang pertanyaan serta maklum balas berkaitan boleh dimajukan kepada kami melalui:


Signifikasi Tetamu Kehormat dalam Pesta Buku

Pesta Buku Antarabangsa Kuala Lumpur  (PBAKL) pada edisi ke-40 baru-baru ini menampilkan pembaharuan apabila buat julung kalinya memperkenalkan negara tamu, negeri tamu dan kementerian tamu kepada para pengunjung acara itu. Untuk tujuan tersebut, tiga pavilion telah disediakan dengan negara tamu yang menjadi tumpuan ialah China, negeri tamu pula ialah Sarawak dan Kementerian Pendidikan mengisi slot yang dikhaskan untuk kementerian tamu.

Pembaharuan ini khususnya yang melibatkan negara tamu dilihat sangat penting dalam industri perbukuan kerana hal tersebut membuka ruang penerokaan baharu dalam industri tersebut yang boleh dicapai melalui kerjasama strategik secara lebih meluas terutamanya yang meliputi transaksi jualan hak cipta dan penerbitan karya terjemahan. Antara penerbit buku dari China yang bertandang di PBAKL termasuklah SDX Joint Publishing (Sanlian Bookhouse) yang ditubuhkan pada tahun 1930. Pada tahun 2002, syarikat ini menganggotai keahlian China Publishing Group. Dalam tempoh 30 tahun kebelakangan ini, lebih 6000 buah buku telah diterbitkan. Antaranya termasuklah hasil karya Chen Yinque, hasil karya Ch’ien Chung-shu, dan  Siri Perpustakaan SDX & Harvard-Yenching Academic yang sarat dengan nilai ideologi, budaya dan sosial yang signifikan.

Selain terlibat dengan penerbitan buku, SDX juga komited terhadap jurnal. Sehingga kini, Life Weekly telah dinilai sebagai majalah paling berpengaruh di China; terbitan berkala Reading Monthly pula mempunyai peminat yang tersendiri khususnya dalam kalangan intelektual Cina. SDX turut mengendalikan kedai buku 24 jam yang pertama di Beijing, iaitu SDX Taofen Book Store yang pernah memenangi Anugerah The Bookstore Spirit of China di Pesta Buku London pada 2018. Platform media baharu SDX yang dikenali sebagai Zhongdu telah dipilih sebagai 10 platform sains sosial dan kemanusiaan terbaik pada tahun 2020.

Idea menghadirkan negara tamu dalam acara pesta buku berskala besar sebenarnya telah pun dimulakan dalam penganjuran pesta buku terbesar di dunia, Frankfurter Buchmesse atau Frankfurt Book Fair (FBF) yang berlangsung di kota Frankfurt, Jerman sejak dari tahun 1976. Kehadiran sebuah negara sebagai etamu kehormat menghidupkan Frankfurter Buchmesse dengan wajah dan watak baharu setiap tahun. Bagi negara yang menjadi tetamu kehormat itu pula, penampilannya dalam acara perbukuan terbesar di dunia itu mempunyai dua kepentingan, iaitu  yang pertama, bidang kesusasteraan dan kebudayaan negara tersebut pastinya mendapat sorotan dan perhatian yang luar biasa; dan kedua, industri penerbitan di negara tersebut secara tidak langsung menjadi tumpuan acara antarabangsa terbesar dalam dunia buku dan media dan berpeluang mendapat jemputan dalam acara perbukuan yang diadakan di negara-negara lain. Secara keseluruhannya penampilan tetamu kehormat dalam sesebuah acara perbukuan menjadi magnet kepada penonton dan cangkuk yang melekat kepada media untuk membuat liputan.

Antara objektif utama Frankfurter Buchmesse memperkenalkan tetamu kehormat dalam acaranya termasuklah untuk mengukuhkan rangkaian antarabangsa dalam industri penerbitan dan institusi kebudayaan setiap negara yang terpilih; membawa sasteranya ke serata dunia; dan meningkatkan bilangan terjemahan dari negara tersebut. Untuk tujuan tersebut, tetamu kehormat biasanya akan mengadakan program khas bagi mempromosikan terjemahan. Dengan peluang yang terhidang, negara yang menjadi tetamu kehormat bukan sahaja dapat mengukuhkan perdagangan lesen dan memperluaskan hubungan penerbitan antarabangsa, malah penganjur juga mendapat manfaat dari sudut peningkatan perhatian, promosi pengarang dan kehadiran penerbit di pasaran buku terbesar di dunia.

Dari aspek pembaca dan orang awam, kehadiran tetamu kehormat menawarkan titik akses baharu kepada kesusasteraan dan kebudayaan bagi sesebuah negara. Negara yang diketengahkan sudah tentu menghadirkan minat yang luar biasa dalam kelompok pengamal media sehingga ada yang menyatakan bahawa liputan terhadap sesebuah negara yang menjadi tetamu kehormat mencecah ribuan laporan pada satu-satu masa.

Penampilan sesebuah negara sebagai tetamu kehormat juga memberikan dorongan untuk perdebatan yang lebih sengit tentang negara tersebut sehinga menghasilkan kesedaran yang lebih besar tentang politik, sejarah dan masa ini atau masa hadapan tentang kedudukan negara tersebut. Program sokongan terhadap kebudayaan bagi negara yang menjadi tetamu kehormat menyumbang kepada penubuhan atau hubungan budaya antarabangsa yang berpanjangan sekali gus menggalakkan pertukaran budaya, dialog dan pelancongan.

Untuk menjadi tetamu kehormat, mana-mana negara yang berminat perlu mengemukakan permohonan melalui persatuan penerbit negara tersebut dengan menyertakan beberapa kriteria yang diperlukan seperti senario industri penerbitan yang sedang berkembang maju bagi negara yang membuat permohonan, sokongan untuk terjemahan, dan bajet serta struktur organisasi yang mencukupi untuk merealisasikan program tersebut.

Pemilihan sesebuah negara menjadi tetamu kehormat dalam acara Frankfurter Buchmesse selanjutnya dilakukan melalui perundingan dengan lembaga penyeliaan Börsenverein des Deutschen Buchhandels (Persatuan Penerbit dan Penjual Buku Jerman). Kontrak antara Frankfurter Buchmesse dan tetamu kehormat kemudiannya dimeterai antara penganjur dengan kementerian kebudayaan atau persatuan penerbit negara tersebut dan hal tersebut biasanya ditandatangani tiga tahun lebih awal daripada penampilan sebenar negara yang terpilih menjadi tetamu kehormat.

Tetamu Kehormat pada dasarnya bertanggungjawab untuk mereka bentuk, mengatur dan membiayai penampilannya di pameran itu. Untuk berbuat demikian, sejurus selepas kontrak ditandatangani, tetamu kehormat akan menubuhkan jawatankuasa penganjur untuk mengendalikan persiapan kira-kira dua tahun sebelum acara berlangsung. Biasanya, jawatankuasa penganjur ini akan bekerjasama dan bergabung dengan kementerian kebudayaan atau pendidikan serta persatuan penerbit kebangsaan.

Kira-kira setahun sebelum penampilan negara dalam acara sebagai tetamu kehormat, sebuah pejabat akan dibuka di Frankfurt, dengan meletakkan wakil daripada jawatankuasa penganjur yang boleh dihubungi di tapak pameran. Di samping itu, agensi dalam perhubungan awam juga diperlukan untuk membantu mengendalikan semua komunikasi, pengiklanan dan kehadiran yang berkaitan dengan urusan tetamu kehormat.

Pada masa yang sama penganjur Frankfurter Buchmesse menawarkan bimbingan kepada tetamu kehormat yang merangkumi perancangan dan pelaksanaan penampilan negara tersebut dalam acara. Bagi tetamu kehormat pula, wakil daripada jawatankuasa penganjur akan memainkan peranan sebagai antara muka yang mewakili negara di Frankfurter Buchmesse dengan pelbagai institusi kebudayaan dan rakan kongsi yang bekerjasama di seluruh Jerman.

Selain itu, melalui program dan acara profesional, Frankfurter Buchmesse menyokong rangkaian dan menghubungkan industri penerbitan tetamu kehormat dengan industri buku dan media antarabangsa. Untuk penampilan tetamu kehormat itu sendiri, Frankfurter Buchmesse menyediakan kawasan pavilion seluas kira-kira 2000 meter persegi di tapak pesta.

Dan hasilnya, program tetamu kehormat pastinya menjadi tumpuan sepanjang acara berlangsung, iaitu lima hari yang dipilih dalam bulan Oktober setiap tahun. Kebiasaannya tetamu kehormat membuat penampilan dalam majlis perasmian pameran itu yang dimulakan oleh seorang sasterawan atau tokoh pemimpin dari negara tersebut. Astaka tetamu kehormat akan berada di tengah-tengah ruang pameran dan dari situ, tetamu kehormat akan menampilkan hasil karyanya melalui pameran yang direka khas dan menawarkan program yang pelbagai dalam ruang acara bersepadu, dengan bacaan, perbincangan, persembahan dan barangkali diselit juga waktu ria (happy hour) kepada pengunjung.

Secara purata, tetamu kehormat membawa kira-kira 50 pengarang ke Frankfurter Buchmesse. Juga dipamerkan di pavilion termasuklah pameran antarabangsa tentang karya yang bercirikan motif negara tersebut merangkumi  karya sastera dalam terjemahan. Penerbit dari negara yang diketengahkan turut hadir di gerai secara kolektif termasuk di pelbagai kawasan tematik Frankfurter Buchmesse.

Program sokongan yang pelbagai turut ditawarkan di luar tapak acara misalnya di sekitar bandar Frankfurt dan lokasi lain. Hal ini adalah kerana kehadiran tetamu kehormat tidak terhad kepada hanya lima hari di Frankfurter Buchmesse dalam bulan Oktober, sebaliknya negara tersebut turut diberi ruang untuk memberikan pendedahan terhadap banyak keluaran baharu negara itu kepada industri dan masyarakat tempatan. Sepanjang penampilannya sebagai tetamu kehormat, khususnya semasa minggu Frankfurter Buchmesse, negara yang diketengahkan akan membawa sorotan budayanya ke Frankfurt dan kawasan sekitarnya, serta di kebanyakan bandar lain yang melibatkan perbincangan panel mengenai politik, kesusasteraan dan peristiwa semasa yang berkaitan dengan seni seperti teater, tarian, muzik, filem, persembahan, malam sastera-kulinari, dan konvensyen.

Banyak penerbit dan institusi kebudayaan tempatan mengambil tema tetamu kehormat dengan menyepadukan tajuk dan sumbangan negara tersebut ke dalam program mereka. Dengan itu, tetamu kehormat dapat mengambil kesempatan daripada rangsangan besar tersebut untuk menyertai pameran perdagangan dan festival sastera dan kebudayaan di tempat yang lain. Dikatakan sejumlah 500 acara yang berkaitan dengan tetamu kehormat berlangsung setiap tahun di Frankfurter Buchmesse dan juga kawasan-kawasan terpilih yang telah ditetapkan menerusi program kerjasama antara negara yang diketengahkan dengan penerbit serta institusi kebudayaan tempatan.

Sumber gambar: Facebook rasmi Pesta Buku Antarabangsa Kuala Lumpur


Kepentingan Harta Intelek Didaftarkan di MyIPO

Untuk mendapatkan maklumat terkini, ikuti kami melalui Telegram

Kuala Lumpur – “Pemain industri digalakkan untuk mendaftarkan harta intelek menerusi Perbadanan Harta Intelek Malaysia (MyIPO) bagi melindungi harta mereka.” Demikian menurut jurucakap MyIPO, Puan Noorfarrawiza Mohamed Zabidi, dalam sesi perkongsian ilmu: “Kesedaran dan Kepentingan Perlindungan Harta Intelek” bersempena dengan Pesta Buku Antarabangsa Kuala Lumpur, petang semalam.

Katanya, “siapa-siapa pun antara kita hidup dikelilingi oleh harta intelek.” Beliau mengambil contoh sebuah telefon bimbit merupakan harta intelek yang meliputi reka bentuk perindustrian, paten, cap dagangan (jenama produk) dan hak cipta (kandungan produk). Harta intelek sebagai rahsia dagang atau maklumat sulit dagang yang dilindungi oleh undang-undang.

Puan Noorfarrawiza menjelaskan bahawa cap dagangan mempunyai perbezaan dari segi simbol ™ dan ®. Simbol ™ menunjukkan cap dagang tersebut tidak berdaftar di MyIPO. Jika terdapat simbol ®, cap dagang sudah didaftarkan di MyIPO dan pemain industri menerima sijil MyIPO yang diperakui oleh undang-undang.

Menurutnya, cap dagang semakin diperluas bagi melindungi harta intelek termasuklah bunyi dan bau. Walau bagaimanapun, tidak semua simbol atau logo ™ boleh didaftarkan lebih-lebih lagi  sekiranya cap dagangan tersebut bertujuan memperdayakan dan mengelirukan pengguna, terlibat dengan skandal atau menyinggung serta memudaratkan keselamatan kepada negara dan kepentingan komuniti.

Begitu juga paten yang merupakan hak eksklusif yang dianugerahkan untuk suatu reka cipta sama ada sebagai produk ataupun proses untuk melakukan sesesuatu yang baharu atau penyelesaian teknikal terhadap sesuatu masalah. Paten yang didaftarkan dapat digunakan untuk tujuan industri.

Reka bentuk yang boleh didaftarkan  perlu memenuhi tafsiran reka bentuk perindustrian dan yang baharu di Malaysia atau di tempat lain, serta tidak bertentangan dengan ketenteraman awam atau prinsip moral.

“Petunjuk geografi pula merujuk sesuatu tanda yang digunakan terhadap sesuatu produk kerana produk tersebut mempunyai kualiti dan reputasi yang dapat dikaitkan dengan sesuatu kawasan seperti Sabah Tea, Songket Terengganu, Keropok Losong, dan Halia Bentong,” katanya.

Menurutnya, reka bentuk susun atur litar bersepadu merupakan suatu susunan tiga dimensi unsur sesuatu litar bersepadu yang mengandungi sebahagian atau semua unsur hubungan litar bersepadu atau susunan tiga dimensi yang disediakan untuk tujuan persediaan bagi proses perkilangan.

Puan Noorfarrawiza turut menjelaskan bahawa hak cipta tertakluk di bawah Akta Hak Cipta 1987 yang merupakan hak eksklusif yang diberikan oleh undang-undang kepada pemilik karya bagi satu tempoh tertentu. Pemilik karya merupakan pencipta (author), pemunya (owner) dan pelaku (performer). Misalmya, M. Nasir merupakan pencipta sesuatu lagu, empunya lagu dimiliki oleh Luncai Emas, syarikat ini dimiliki oleh M. Nasir dan penyanyi lagu tersebut ialah M. Nasir, maka M. Nasir merupakan pemilik karya tersebut.

Hak eksklusif sangat penting kerana hak ini diberikan kepada pemilik karya untuk menghalang orang lain daripada mengeluarkan semula, menerbitkan semula, membuat pertunjukan kepada awam, siaran, atau membuat apa-apa penyesuaian terhadap karya tersebut. Pengkarya boleh menghalang atau memberikan kebenaran berlesen.

“Walaupun pendaftaran harta intelek tidak diwajibkan, tetapi pemain industri sangat digalakkan bagi  melindungi harta intelek,” katanya lagi.


Buku DBP Dijangka Tembusi Pasaran ASEAN

Kuala Lumpur – ASEAN Rights Fair 2023 yang berlangsung selama tiga hari bermula 30 Mei hingga 1 Jun 2023 di Pesta Buku Antarabangsa Kuala Lumpur, Pusat Dagangan Kuala Lumpur dijangka memberikan harapan yang cerah kepada pemain industri buku khususnya penerbit ulung, Dewan Bahasa dan Pustaka (DBP).

Dalam sesi pertemuan dan kerjasama antara pemain industri buku dengan anggota rantau ASEAN, beberapa pihak menunjukkan minat untuk saling bertukar hak pelesenan penerbitan dengan DBP. Pengarah Pustaka Nasional, Syed Ali Semait bersedia memberikan kerjasama yang baik untuk memberikan laluan terbitan buku DBP berbahasa Melayu menembusi pasaran Singapura.

“Kita mempunyai satu bahasa, sama-sama melahirkan hasrat untuk mencambahkan ilmu dalam kalangan masyarakat menerusi penerbitan buku. Buku DBP sudah lama dikenali di Singapura. Kita berhasrat untuk meneruskan hubungan ini semula menerusi pertukaran penjualan pelesenan penerbitan,” katanya.

Selain itu, penerbit World Scientific dari Singapura, Chua Hong Koon juga bersedia memberikan kerjasama yang baik untuk bertukar maklumat berkaitan dengan pelesenan penerbitan buku kanak-kanak. “Industri kami berminat untuk mendapatkan informasi berkaitan dengan karya cereka klasik kanak-kanak daripada terbitan DBP. Setakat ini penerbit kami sudah menerbitkan buku kanak-kanak berasaskan sumber manuskrip Sejarah Melayu: Singapura Dilanggar Todak dan antologi cereka: Puteri Gunung Ledang.”

Menurut jurucakap Graha Ilmu, HBR Slamet penerbit Indonesia itu juga bersedia memberikan kerjasama yang baik dengan DBP bagi melebarkan penerbitan buku antara kedua-dua belah pihak.

Ibu Flora daripada penerbitan PT Kanisius, Yogyakarta, Indonesia juga menyatakan minat yang serius berhubung dengan pembelian pelesenan penerbitan yang melibatkan situasi menang-menang antara kedua-dua belah pihak.

Selain negara ASEAN, negara dari Tembok Besar China juga menunjukkan minat terhadap pembelian pelesenan buku kanak-kanak terbitan DBP. Olivia Wang dari Jieli Publishing House menyatakan hasrat untuk mengadakan kerjasama dengan DBP pada masa hadapan.


LHDN Rasmi Pejabat Satelit di Langkawi

Untuk mendapatkan maklumat terkini, ikuti kami melalui Telegram


Datuk Shaik Abdul Rasheed Abdul Ghaffour, Gabenor Baharu Bank Negara Malaysia Mulai 1 Julai Ini

Kuala Lumpur – Bank Negara Malaysia (BNM) pada 9 Jun lalu mengumumkan pelantikan gabenornya yang baharu, iaitu Datuk Shaik Abdul Rasheed Abdul Ghaffour berkuat kuasa 1 Julai ini. BNM dalam satu kenyataan yang dikeluarkan memaklumkan bahawa pelantikan gabenor baharu itu telah mendapat perkenan Yang di-Pertuan Agong untuk tempoh lima tahun hingga 30 Jun 2028.

Beliau akan mengambil alih jawatan tersebut daripada Tan Sri Nor Shamsiah Mohd Yunus yang tamat tempoh perkhidmatannya pada 30 Jun ini.

Pelantikan sebagai Gabenor merupakan suatu penghormatan kepada saya dan akan meneruskan dan meningkatkan lagi usaha Gabenor Shamsiah,” katanya dalam kenyataan tersebut.

Tambah beliau, bank akan terus memenuhi mandatnya untuk menggalakkan kestabilan monetari dan juga kewangan meskipun melalui banyak tempoh yang mencabar termasuk krisis pandemik di bawah kepimpinannya. Katanya, beliau juga telah memulakan pelbagai inisiatif pemodenan organisasi untuk membentuk semula dan meletakkan bank pada kedudukan yang lebih baik bagi memanfaatkan peluang dan menangani cabaran pada masa hadapan dan beliau akan berusaha dan memberikan yang terbaik dalam melaksanakan tanggungjawab sebagai Gabenor.

Datuk Abdul Rasheed mula berkhidmat pada tahun 1988 dan dilantik sebagai Timbalan Gabenor pada tahun 2016. Beliau memperoleh ijazah Sarjana Muda Ekonomi daripada Universiti Malaya dan juga mempunyai MBA dari Saïd Business School, Oxford University. Sepanjang kerjayanya, Datuk Abdul Rasheed pernah memegang pelbagai jawatan pengurusan kanan dan kini merupakan ahli Jawatankuasa Dasar Monetari dan Jawatankuasa Kestabilan Kewangan sejak tahun 2015. Beliau juga telah memainkan peranan penting dalam pembangunan dan pelaksanaan Pelan Induk Sektor Kewangan (2000-2010) dan Pelan Sektor Kewangan (2011-2020 dan 2022-2026).

Sementara itu, Gabenor Tan Sri Nor Shamsiah Mohd Yunus berkata menerajui Bank Negara selama lima tahun ini merupakan suatu penghormatan kepadanya dan beliau berterima kasih kerana diberi peluang untuk memimpin bank dan berkhidmat untuk negara, terutamanya semasa keadaan tidak menentu dan sangat penting kepada negara.

Beliau percaya pemilihan Datuk Shaik Abdul Rasheed Abdul Ghaffour merupakan pilihan yang tepat untuk menerajui BNM sebagai Gabenor setelah bertahun-tahun bekerjasama rapat dengan beliau.

“Saya yakin dengan keupayaan beliau untuk memimpin Bank Negara bagi  memenuhi mandat, iaitu menggalakkan kestabilan monetari dan kestabilan kewangan yang kondusif bagi pertumbuhan ekonomi Malaysia yang mampan,” katanya dalam kenyataan tersebut.


Memperkasakan Sektor Pertanian di Perlis

Arau – Pemangku Raja Perlis, Tuanku Syed Faizuddin Putra Jamalullail berharap usaha untuk memperkasakan sektor pertanian di negeri Perlis akan terus diperluaskan dengan mempelopori kaedah pertanian moden serta pemasaran produk secara digital yang kini didapati berupaya untuk menguntungkan para petani dan penternak negeri ini.

Mereka juga perlu diberikan pendedahan dan bimbingan untuk meningkatkan hasil pendapatan walaupun melibatkan keluasan kawasan pertanian yang kecil.

Demikian titah baginda selepas berkenan berangkat mengetuai program “Kayuhan MAIPs Peduli” anjuran Majlis Agama Islam dan Adat Istiadat Melayu Perlis (MAIPs) yang bermula dan berakhir di perkarangan Masjid Al-Mursyid, Guring, Pekan Pauh, Arau baru-baru ini. Dalam program tersebut turut diadakan simbolik Penyerahan Kutipan Tapak Wakaf MAIPs Pasar Pagi Ahad, Pauh, Arau bagi empat bulan pertama tahun 2023 berjumlahi RM2407.50.

Hadir sama mengiringi baginda dalam program tersebut ialah Ketua Pegawai Eksekutif MAIPs, Tuan Haji Mohd Nazim Mohd Noor.


Malaysia Perlu Bangunkan Pelan Tindakan untuk Tarik Penanam Baharu

Kuala Lumpur – Malaysia perlu membangunkan pelan tindakan bagi mengekalkan bakat sedia ada dan menarik generasi baharu penanam sebagai penggerak industri.

Timbalan Perdana Menteri, Datuk Seri Fadhillah Yusof berkata industri ini akan menghadapi kekurangan penanam yang berbakat dan berkelayakan. Melalui ucapan perasmian Persidangan Penanam Antarabangsa Ke-10 (IPC2023) beliau yang dibacakan oleh Ketua Setiausaha Kementerian Perladangan dan Komoditi, Datuk Mad Zaidi Mohd [email protected], beliau yang juga merupakan Menteri Perladangan dan Komoditi menegaskan bahawa industri semakin ketandusan penanam yang berkelayakan. Kerja secara berpasukan amat perlu bagi mencari penyelesaian isu tersebut demi kelangsungan industri.

Kementerian Perladangan dan Komoditi juga telah mewujudkan pelbagai platform dan mekanisme untuk pihak berkepentingan berkongsi idea, pengetahuan dan maklum balas mengenai pembentukan garis panduan.

“Kita memerlukan persetujuan dan konsensus untuk bergerak ke hadapan dalam mencapai matlamat dan Incorporated Society of Planters (ISP) yang boleh memainkan peranan yang aktif dalam pembentukan dasar dan garis panduan,” jelasnya.

Sementara itu, pihaknya akan mengambil bahagian dalam skim dan peraturan yang berdaya maju untuk memastikan penyesuaian teknologi sebagai platform penting bagi meningkatkan produktiviti melalui teknologi terkini.

Datuk Seri Fadillah Yusof juga menyatakan bahawa seiring dengan usaha kerajaan berdasarkan Dasar Agrikomoditi Negara 2021-2023 dan Rancangan Malaysia Ke-12 (RMK-12), penanam diharap dapat dilengkapi dengan pengetahuan, kemahiran dan pengetahuan digital terkini yang boleh diaplikasikan sebagai persediaan mengatasi isu dan cabaran dalam industri.

Kerajaan juga telah bersetuju untuk mengehadkan jumlah kawasan tanaman sawit dengan memberikan tanggungjawab tersebut kepada penanam bagi meningkatkan produktiviti tanah sedia ada. Tanggungjawab ini termasuklah melalui amalan pertanian yang baik, bahan genomik baharu serta mekanisasi dan automasi selain pengurusan kos operasi yang bijak walaupun kos input kian meningkat.


Perdagangan Borong dan Runcit Malaysia Meningkat 6.3 Peratus pada April 2023

Untuk mendapatkan maklumat terkini, ikuti kami melalui Telegram

Kuala Lumpur – Jabatan Perangkaan Malaysia (DOSM) menyatakan bahawa perdagangan borong dan runcit Malaysia mencatat nilai jualan berjumlah RM136.0 bilion, meningkat sebanyak 6.3 peratus tahun ke tahun pada April 2023. Menurut jabatan berkenaan, kenaikan itu disumbangkan oleh subsektor perdagangan runcit yang meningkat 12.9 peratus atau RM6.9 bilion kepada RM60.5 bilion, manakala perdagangan borong juga menokok 3.2 peratus atau RM1.9 bilion kepada RM60.9 bilion.

Bagi perbandingan bulan ke bulan, nilai jualan perdagangan borong dan runcit turun -1.8 peratus berikutan penyusutan bagi subsektor kenderaan bermotor dan perdagangan borong, iaitu masing-masing -19.8 peratus dan -1.1 peratus. Subsektor kenderaan bermotor pada 5.1 peratus turun kepada RM14.6 bilion yang dipengaruhi oleh jualan kenderaan bermotor yang merosot -17.3 peratus atau RM1.4 bilion kepada RM6.8 bilion. DOSM turut menyatakan bahawa jualan, penyelenggaraan dan pembaikan motosikal turut menguncup -29.8 peratus.

Bagi perbandingan bulanan, subsektor ini turut merekodkan pertumbuhan negatif sebanyak -19.8 peratus disebabkan oleh kejatuhan pada jualan kenderaan bermotor dengan -33.5 peratus. DOSM turut menambah dari segi prestasi rentas subsektor, pertumbuhan subsektor perdagangan runcit mencatatkan sebanyak 12.9 peratus pada April 2023 disokong oleh jualan runcit bagi kedai bukan pengkhususan yang meningkat 18.0 peratus atau RM3.6 bilion kepada RM23.4 bilion. Kumpulan lain dalam subsektor tersebut yang turut merekodkan pertumbuhan positif termasuklah jualan runcit kedai pengkhususan 17.4 peratus; jualan runcit bahan api kenderaan 19.6 peratus dan jualan runcit makanan, minuman dan tembakau sebanyak 15.1 peratus.

Kenaikan 3.2 peratus bagi subsektor perdagangan borong pula disumbangkan oleh jualan borong makanan, minuman dan tembakau yang meningkat sebanyak RM900 juta atau 7.7 peratus kepada RM12.1 bilion. Hal itu diikuti oleh jualan borong barangan isi rumah (5.4 peratus) dan jualan borong bahan mentah pertanian dan haiwan hidup (5.1 peratus). Indeks volum perdagangan borong dan runcit pada April 2023 mencatatkan pertumbuhan tahun ke tahun sebanyak 4.7 peratus yang disumbangkan oleh perdagangan runcit (10 peratus) dan perdagangan borong (3.4 peratus). Indeks volum pelarasan musim pula meningkat 6.5 peratus bagi bulan ke bulan.


Isu Bahasa Melayu: Ambil Cakna Teguran Perdana Menteri

Kuala Lumpur – Semua pihak perlu cakna akan teguran Perdana Menteri, Dato’ Sri Ismail Sabri Yaakob supaya menggunakan bahasa Melayu dalam setiap urusan rasmi kerajaan termasuklah lawatan kerja di luar negara. Menurut Prof. Datuk Seri Dr. Awang Sariyan, iaitu Pengerusi Lembaga Pengelola, Dewan Bahasa dan Pustaka (DBP), yang juga merupakan Pengarah Institut Alam dan Tamadun Melayu, Universiti Kebangsaan Malaysia, penegasan Perdana Menteri itu wajar dipuji kerana sememangnya bahasa Melayu sudah lama diterima sebagai bahasa antarabangsa.

Buktinya, banyak perjanjian antara kerajaan Melayu lama dengan pihak British, Belanda dan sebagainya ditulis dalam bahasa Melayu yang bertulisan Jawi. Tambah beliau, teguran itu seharusnya dilihat sebagai satu daripada cita-cita negara untuk mengangkat semula bahasa Melayu sebagai bahasa antarabangsa. Menteri Luar Negeri Malaysia juga telah membuat pengisytiharan untuk menggerakkan satu gagasan baharu yang disebut sebagai Diplomasi Kebudayaan termasuklah dalam memperkasakan bahasa kebangsaan melalui pejabat kedutaan negara Malaysia di luar negara.

Yang turut mengulas mengenai perkara ini ialah Ketua Eksekutif Yayasan Karyawan, Datuk Haji Zainal Abidin Datuk Wira Borhan. Tegasnya, pelbagai usaha telah diadakan untuk menjadikan bahasa Melayu sebagai bahasa rasmi Persatuan Negara-Negara Asia Tenggara (ASEAN). Menurut beliau, Malaysia sebenarnya ketinggalan berbanding dengan negara jiran Indonesia, yang telah pun membawa bahasa mereka sebagai bahasa rasmi ASEAN, dengan menempatkan guru-guru bahasa mereka di selatan Thailand. Negara tersebut juga menggerakkan kedutaan mereka sebagai agensi yang menyebarluaskan bahasa Melayu Indonesia kepada dunia luar.

Dalam usaha untuk mengukuhkan kedudukan bahasa Melayu di persada global, dana besar perlu diberikan kepada pihak yang bertanggungjawab memperkasakan bahasa kebangsaan seperti DBP. Bukan itu sahaja, Jabatan Bahasa Melayu juga perlu diwujudkan di peringkat antarabangsa dalam institusi tersebut agar usaha untuk terus memperkasakannya di luar negara dapat dilaksanakan secara lebih teratur.

Menurut Felo Kehormat, Institut Kefahaman Islam Malaysia (IKIM), Prof. Emeritus Dato’ Dr. Mohd Yusof Othman, yang membicarakan peranan bahasa Melayu dalam kemajuan negara terutamanya dalam era Revolusi Industri Keempat (IR 4.0), Malaysia juga seperti negara lain tidak dapat lari daripada IR 4.0. Pelbagai istilah dalam bahasa Melayu sebenarnya mampu menggerakkan negara dalam bidang sains dan teknologi tanpa meminggirkan kedudukan bahasa tersebut sebagai bahasa kebangsaan. Jepun sebagai contoh masih mampu bergelar sebagai sebuah negara maju dengan hanya menggunakan bahasa ibunda mereka.

Penubuhan sebuah Majlis Bahasa Melayu atau Bahasa Kebangsaan mampu menjadi titik tolak untuk terus memperkasakan kedudukan bahasa Melayu di peringkat antarabangsa. Negara kita boleh membangun selaras dengan kemajuan IR 4.0 dalam acuan orang kita sendiri termasuklah dengan menggunakan bahasa Melayu. Hal ini disebabkan oleh penyampaian ilmu dalam bahasa ibunda mampu membuatkan seseorang itu lebih memahami tentang maklumat tersebut berbanding dengan menggunakan bahasa asing terutamanya bagi para pelajar di luar bandar.

Sementara itu, Pengarah Jabatan Pengembangan Bahasa dan Sastera, DBP, iaitu Dr. Haji Abang Patdeli Abang Muhi mengulas tentang program yang berkaitan dengan bahasa kebangsaan yang telah dijalankan oleh DBP seperti Dekad Bahasa Kebangsaan.

Saban tahun DBP mengadakan pelbagai program dan aktiviti kebahasaan sebagai hasrat untuk menyerlahkan jati diri dan citrawarna bangsa Malaysia. Namun begitu, dasar negara kita dilihat acapkali berubah apabila berlakunya perubahan politik dalam pemerintahan negara dan hal ini tidak berlaku di negara lain. Pelbagai istilah dalam bahasa Melayu juga sebenarnya telah diperkenalkan oleh DBP, namun penerimaan masyarakat masih kurang kerana kebanyakannya masih gemar menggunakan istilah dalam bahasa lain.

Tambah beliau, masih wujud dalam kalangan masyarakat Malaysia yang memperkecilkan kemampuan bahasa Melayu sebagai bahasa ilmu. Hal ini mungkin disebabkan mereka sebagai golongan yang menggunakan bahasa Inggeris sebagai bahasa pengantar ketika negara masih dijajah pada suatu masa dahulu. Walau bagaimanapun, usaha yang berterusan oleh semua pihak mungkin mampu untuk terus memartabatkan bahasa Melayu ke peringkat global.

Demikianlah antara perbincangan dan ulasan menarik daripada barisan panel jemputan yang bersiaran menerusi aplikasi Zoom dan Facebook Universiti Putra Malaysia (UPM), serta Studio Siaran Langsung Media Sosial DBP pada pukul 10 pagi tadi dalam “Rancangan Peka Bahasa: Bahasa Melayu di Persada Global”. Program ini anjuran bersama oleh Fakulti Bahasa Moden dan Komunikasi, UPM dan DBP. Pengarah Pusat Pembangunan Akademik UPM, Prof. Madya Dr. Wan Marzuki Wan Jaafar telah bertindak selaku moderator forum yang telah berlangsung selama hampir dua jam.


Alliance Bank Malaysia dan Sedania Melancarkan Program Pembiayaan Penuh Bantu PKS Menjadi Organisasi Tenaga Mampan

Kuala Lumpur – Alliance Bank Malaysia Berhad telah memeterai memorandum persefahaman (MoU) dengan Sedania Technologies Sdn. Bhd. bagi melancarkan pembayaran penuh untuk membantu perusahaan kecil dan sederhana (PKS) menjadi organisasi tenaga mampan. MoU itu akan menyaksikan Sedania menyediakan kos perbelanjaan awal dan khidmat nasihat kepada pelanggan PKS Alliance Bank dan Alliance Islamic Bank yang layak berkenaan naik taraf pejabat atau bangunan, termasuklah penyaman udara cekap tenaga, pengawal pintar dan rumusan pencahayaan.

Ketua Kumpulan PKS dan Pegawai Perbankan Komersial Alliance Bank, Raymond Chui Keng Leng menyatakan bahawa program itu merupakan inisiatif pertama yang berpotensi untuk mengurangkan penggunaan tenaga sebanyak 20% dan membantu mengelakkan pelepasan 25 juta tan karbon di Malaysia selama setahun. Beliau menambah bahawa mereka sedang membina ekosistem yang mampan melalui perkongsian dengan pemimpin, badan pensijilan dan syarikat yang menyediakan produk dan perkhidmatan teknologi hijau. Program itu juga menawarkan sokongan kepada PKS melalui pendekatan 3A iaitu Advokasi, Nasihat dan Jawapan yang mengesyorkan satu set rumusan ESG kewangan dan bukan kewangan untuk membantu PKS berjaya mengamalkan budaya perniagaan mampan.

Ketua Pegawai Eksekutif Sedania Innovator Berhad, Danial Rupert menyatakan bahawa PKS Malaysia menyumbang sebanyak 70% pelepasan karbon diosikda. Selain itu, PKS Malaysia juga masih keberatan untuk mengamalkan amalan ESG disebabkan oleh kos. Program itu akan memberikan PKS pengurangan kos dan peralatan pejabat baharu dengan kos ditanggung oleh Sedania, menyediakan tawaran perkhidmatan nilai tambah baharu dan persekitaran yang mempunyai kurang pelepasan karbon. Program itu akan memberikan contoh bahawa pematuhan ESG boleh dicapai dengan faedah ketara dan tanpa kos tambahan.


Malaysia Catat Aliran Masuk Bersih FDI RM74.6 Bilion pada Tahun 2022

Untuk mendapatkan maklumat terkini, ikuti kami melalui Telegram

Kuala Lumpur – Aliran masuk bersih pelaburan langsung asing (FDI) di Malaysia meningkat kepada RM74.6 bilion pada tahun 2022 daripada RM50.4 bilion yang dicatatkan pada tahun sebelumnya, manakala pelaburan di luar negara (DIA) mencatatkan RM58.6 bilion berbanding RM19.4 bilion pada tahun 2021.

Jabatan Perangkaan Malaysia (DOSM) menyatakan bahawa pada akhir 2022, kedudukan FDI mencatatkan nilai yang lebih tinggi iaitu RM879.1 bilion. Prestasi FDI dan DIA yang menggalakkan itu menunjukkan keadaan ekonomi dalam negara yang memberangsangkan sekali gus menarik syarikat asing untuk terus melabur manakala syarikat tempatan mengembangkan dan mempelbagaikan aktiviti perniagaan di luar negara.

Jabatan itu memaklumkan berdasarkan prestasi FDI mengikut sektor, pembuatan berkembang RM17.1 bilion untuk merekodkan aliran masuk bersih RM49.5 bilion yang menyumbang kepada aliran terbesar dalam FDI. Sektor pembuatan pula menarik 66.4 peratus daripada jumlah pelaburan, terutama dalam subsektor elektrik, peralatan pengangkutan dan pembuatan lain. Sektor perkhidmatan pula merupakan penyumbang kedua terbesar terutama dalam aktiviti kewangan, diikuti sektor perlombongan terutama dalam bentuk ekuiti dan dana pelaburan saham.

Rantau Amerika memintas Asia sebagai rantau tertinggi FDI bagi 2022 dengan aliran masuk bersih sebanyak RM42.6 bilion, terutama dari Amerika Syarikat yang berjumlah RM37.8 bilion. Kedudukan FDI telah meningkat kepada RM879.1 bilion pada akhir tahun 2022 daripada RM782.0 bilion pada tahun sebelumnya. Rantau Asia menjadi sumber utama kedudukan FDI dengan nilai sebanyak RM449.0 bilion, diikuti oleh Eropah pada RM224.5 bilion dan Amerika pada RM187.3 bilion pada akhir tahun 2022.

DOSM menjelaskan bahawa sektor perkhidmatan kekal sebagai penerima terbesar iaitu 48.4 peratus atau RM429.1 bilion, dipacu oleh aktiviti kewangan dan borong, diikuti oleh sektor pembuatan yang merangkumi 43.5 peratus dari jumlah FDI, terutama dalam subsektor elektrik, peralatan pengangkutan dan pembuatan lain. Aliran DIA meningkat sebanyak RM39.3 bilion untuk merekodkan RM58.6 bilion pada tahun 2022, disumbangkan oleh aliran keluar yang lebih tinggi dalam ekuiti dan keuntungan yang dikekalkan di luar negara.

Perkhidmatan kekal sebagai sektor utama bagi DIA, menyumbang 72.2 peratus daripada jumlah keseluruhan pelaburan terutama dalam aktiviti kewangan. Sektor perlombongan dan pengkuarian serta pembuatan masing-masing menyumbang 12.5 peratus dan 10.2 peratus, tambah jabatan itu.

DOSM memaklumkan bahawa Asia memintas Eropah sebagai rantau utama bagi aliran DIA pada 2022 dengan nilai sebanyak RM23.5 bilion terutama ke Indonesia dan Singapura. Keadaan itu diikuti oleh Eropah dan Amerika masing-masing pada RM21.0 bilion dan RM12.0 bilion. Secara keseluruhan, negara penyumbang utama bagi aliran DIA ialah terutamanya disalurkan ke Belanda, Indonesia dan Singapura.

Pada akhir tahun 2022, kedudukan DIA berada pada RM607.5 bilion berbanding RM546.5 bilion pada tahun 2021, dengan Singapura, Indonesia dan Belanda merupakan tiga destinasi utama bagi para pelabur. Menurut DOSM setelah pandemik COVID-19 mereda dan ekonomi global mula kembali pulih secara perlahan-lahan daripada kesannya, analisis lanjut mengenai pendapatan yang diperoleh daripada pelaburan pada 2022 menunjukkan pelabur FDI dan DIA terus menikmati pulangan yang tinggi.

Pulangan pelaburan bagi syarikat yang membuat FDI pada 2022 turun sedikit kepada RM0.12 daripada RM0.13 pada 2021 bagi setiap RM1.00 yang dilaburkan. Sementara itu, syarikat Malaysia menerima RM0.08 bagi setiap RM1.00 pelaburan yang dibuat di luar negara. DOSM menjelaskan bahawa sektor perkhidmatan memperoleh pendapatan tertinggi daripada FDI, sementara sektor pembuatan memperoleh pendapatan tertinggi daripada DIA.


Kerencaman Sosioekonomi di Malaysia

Tahun 2023 telah memasuki bulan keenam yang begitu mencabar bagi rakyat Malaysia. Suatu kajian masa hadapan meramalkan bahawa beberapa cabaran yang bakal dihadapi oleh rakyat Malaysia. Hal ini kedengaran menggerunkan, namun perlu diperhalusi agar langkah mengawal cabaran tersebut dapat dilaksanakan.

Realiti yang berlaku di negara ini dan bukan isu baharu untuk diketengahkan sebagai cabaran sebuah negara yang menuju ke arah negara maju termasuklah pencerobohan tanah kerajaan. Pencerobohan ini kian menjadi-jadi sama ada pencerobohan bagi tujuan penanaman pokok buah-buahan, penempatan haram atau membina rumah ibadat secara haram. Mereka gunakan pengaruh politik dan sentimen agama untuk menghalalkan perbuatan salah yang sudah terang lagi bersuluh.

Isu pemanasan global dengan cuaca yang tidak menentu telah mengakibatkan bencana alam yang luar biasa seperti banjir dan kemarau yang mengundang strok haba. Fenomena El Nino yang sedang dialami kini menyebabkan hujan berkurangan sekali gus berisiko mengakibatkan paras air sungai merosot dan empangan menjadi kering. Fenomena ini dijangka berlarutan hingga bulan September 2023. Hal ini amat membimbangkan kerana bencana ini dapat menjejaskan kesihatan dan keselamatan masyarakat.

Selain itu, kes dadah yang tidak pernah selesai dan terus bermaharajalela menjadi cabaran yang kian mendesak. Sejak tahun 1952 lagi, kerajaan telah berusaha untuk menangani isu ini melalui penguatkuasaan undang-undang di bawah Akta Dadah Berbahaya 1952. Namun begitu, ekoran masalah dadah yang semakin meruncing sehingga menimbulkan ancaman terhadap keselamatan negara, pada 19 Februari 1983, kerajaan telah mengisytiharkan dadah sebagai musuh nombor satu negara. Ironinya, berita terkini yang menggemparkan kita apabila Polis Persekutuan Australia (AFP) merampas dadah jenis heroin seberat 336 kilogram yang dianggarkan bernilai RM789.56 juta dalam sebuah kontena dari Malaysia ke Brisbane pada 13 Mac 2023. Bagaimanakah hal ini boleh berlaku?

Begitu juga dengan masalah Ah Long yang tidak pernah selesai dan terus mengganas dengan perbuatan salah laku jenayah seperti mengugut, membakar, dan mengurung peminjam. Belum pun reda masalah ini, kini timbul pula masalah penipu (scammer) dalam talian yang terlibat  dengan penjualan data peribadi dan jenayah komersial lain. Statistik Polis Diraja Malaysia (PDRM) menunjukkan bahawa kes jenayah komersial pada tahun 2022 mencatatkan sebanyak 30 536 kes membabitkan kerugian berjumlah RM1.73 bilion.

Walau bagaimanapun, berbanding dengan cabaran yang dinyatakan sebelum ini, rakyat Malaysia lebih bimbang terhadap kemasukan pekerja asing, pendatang tanpa izin dan pelarian yang berpusu-pusu masuk ke Malaysia. Kemasukan pekerja asing ini dianggap sebagai “lmbong emas” bagi golongan yang berkepentingan namun mendatangkan pelbagai masalah terhadap rakyat tempatan.

Berdasarkan pemerhatian, Malaysia dikatakan sebagai tempat lambakan pelarian daripada 50 buah negara, (Berita Harian 24 April 2022). Hal ini memberikan ancaman besar terhadap kedaulatan negara. Yang di-Pertuan Agong, Al-Sultan Abdullah Ri’ayatuddin Al Mustafa Billah Shah ketika merasmikan pembukaan Penggal Kedua Sidang Parlimen Ke-15 pada bulan Februari lalu bertitah agar satu usaha berterusan dan bersepadu perlu dipergiatkan oleh kerajaan bagi memastikan negara terpelihara daripada sebarang bentuk ancaman termasuk pencerobohan pendatang tanpa izin. Menurut worldpopulationreview.com pula, Malaysia mencatatkan kemasukan warga asing 11 minit bagi setiap seorang. Bagaimanakah hal ini boleh berlaku?

Apabila kita cuba menyelesaikan isu kekurangan tenaga kerja, maka kita akan membawa masuk beratus ribu orang pekerja dari luar bersama-sama dengan masalah, sikap dan perangai mereka. Hal inilah yang memberikan kesan negatif dan mengancam keharmonian masyarakat tempatan yang terdiri dari berbilang kaum dan hidup dalam keadaan aman dan damai.

Sebagai langkah mengatasi isu kekurangan tenaga kerja, kerajaan telah meluluskan kemasukan 500 000 orang pekerja asing secara berperingkat menerusi Pelan Kelonggaran Penggajian Pekerja Asing yang dilaksanakan Kementerian Sumber Manusia (KSM). Menurut Menteri Sumber Manusia, V. Sivakumar, kemasukan pekerja asing itu khusus bagi lima sektor, iaitu perkilangan, pembinaan, perladangan, pertanian dan perkhidmatan (restoran).

Rakyat Malaysia tidak mempunyai sebarang masalah sekiranya rakyat asing dapat bekerja di Malaysia secara sah, mematuhi undang-undang negara serta menghormati adab dan budaya terhadap rakyat tempatan. Setelah bekerja dalam tempoh tertentu mereka perlu balik ke negara asal dan tidak mengambil kesempatan untuk menetap terus di negara ini sehinggu berlaku lambakan populasi rakyat asing di Malaysia.

Penulis juga berpengalaman bekerja di luar negara. Apabila jawatan sebagai ahli kimia penyemperitan (extrusion chemist) diiklankan selama setahun di New Zealand, tidak ada rakyat tempatan yang berminat atau yang layak. Penulis memilih untuk memohon jawatan tersebut. Sepanjang bekerja di New Zealand, penulis membayar cukai pendapatan dan lain-lain bayaran yang dikenakan. Penulis juga menjaga adab dan menghormati budaya mereka serta boleh tinggal bersama-sama komuniti mereka.  Penulis kembali ke Malaysia setelah tempoh perkhidmatan tamat dan hal ini tidak menimbulkan sebarang masalah terhadap rakyat negara tersebut.

Malangnya hal ini tidak berlaku di Malaysia. Pada asalnya, mereka ini diperlukan untuk bekerja di sektor pembinaan, pertanian, penternakan dan sektor 3D (kotor, sukar dan bahaya), namun sedikit demi sedikit mereka mula membina komuniti dan menjalankan perniagaan. Bagi pekerja di sektor pembinaan pula mereka menjadi kontraktor untuk ubah suai dan membina rumah. Begitu juga dalam sektor pertanian, mereka mulai menceroboh tanah kerajaan atau menyewa tanah dan mengusahakan aktiviti pertanian dan hasil tersebut di pasarkan di pasar borong atau pasar tani.

Bagi pekerja Bangladesh, difahamkan bahawa bank di Bangladesh membiayai pinjaman sehingga RM25 000 sekiranya pekerja Bangladesh ini menjalankan perniagaan di Malaysia. Video yang tular di TikTok memberitahu pengusaha cuci kereta warga Bangladesh boleh meraih keuntungan perniagaan sekitar RM12 000 sebulan dan mereka tidak perlu membayar apa-apa cukai. Warga asing ini juga hanya akan menggaji warga mereka sahaja. Sebagai contoh restoran nasi Arab hanya mengambil pekerja daripada tukang masak hingga pelayan warga Arab sahaja.

Kegitan jenayah seperti pelacuran, kes jenayah berat, penyakit berjangkit, pemerdagangan manusia, setinggan, bilangan peminta sedekah yang semakin hari semakin bertambah, pergaduhan, mabuk, memandu tanpa lesen dan menjaga tempat letak kereta secara haram mulai meningkat tanpa disedari. Pendek kata lebih banyak mudarat daripada manfaat. Manfaat warga asing diperoleh oleh majikan yang menggaji mereka tetapi mudarat warga asing ditanggung oleh seluruh rakyat Malaysia.

Begitu juga dengan pelarian Rohingya. Kerajaan Malaysia tidak mengiktiraf status pelarian Rohingya dan mengklasifikasikan mereka sebagai pendatang tanpa izin (PATI) yang memegang kad Suruhanjaya Tinggi Bangsa-Bangsa Bersatu Mengenai Pelarian (UNHCR). Hal ini berikutan Malaysia bukan Negara Pihak kepada Konvensyen Status Pelarian 1951 atau Protokol Status Pelarian 1967, sekali gus tidak mempunyai rangka kerja perundangan atau pentadbiran yang mengawal status hak pelarian di negara ini. Walau bagaimanapun, kerajaan membenarkan mereka tinggal sementara di negara ini atas dasar kemanusiaan.

Kegiatan pendatang tanpa izin dan pelarian ini banyak dimuat naik di media sosial sehinggu menimbulkan kebimbangan rakyat Malaysia. Mereka telah mengambil kesempatan atas sikap baik, sikap tolak ansur rakyat Malaysia yang akhirnya memakan diri. Bukan hanya ingin mendapatkan pekerjaan di Malaysia tetapi mereka telah membina rangkaian perniagaan di negara ini.

Tajuk lagu ini menginatkan kita bait-bait liriknya yang berbunyi, “Anak kecil main api, terbakar hatinya yang sepi, air mata darah bercampur keringat, bumi dipijak milik orang. Nenek moyang kaya-raya, tergadai seluruh harta benda, akibat sengketa sesamalah kita, cinta lenyap di arus zaman.”

Jika diperhalusi lirik lagu ini menggambarkan situasi sebenar yang dialami oleh rakyat Malaysia.  Jumlah tanah berstatus rizab Melayu hanya tinggal 12 peratus berbanding dengan lebih 50 peratus suatu ketika dahulu. Tanah rizab Melayu ini diambil dan dibangunkan dengan pelbagai projek. Walaupun termaktub dalam undang-undang (tanah rizab yang diambil) mesti diganti serta-merta, namun hal tersebut tidak berlaku dan tidak diambil berat. Begitu juga tanah adat Orang Asli.

Hari ini, cuba kita renungi bersama, di manakah kedudukan masyarakat Bumiputera Malaysia? Kedai runcit dikuasai oleh orang Aceh. Kedai makan tomyam dikuasai oleh orang Siam. Kedai karpet dikuasai oleh orang Pakistan, kedai kain dikuasai oleh orang Kemboja, kedai makan 24 jam dikuasai oleh Mamak. Pasar borong dikuasai oleh orang Bangladesh. Besi buruk dikuasai oleh orang Rohingya. Di manakah tempat kita di tanah air kita sendiri?


Dividen Koop Sahabat 10 Peratus pada Tahun 2022

Untuk mendapatkan maklumat terkini, ikuti kami melalui Telegram

Kuala Lumpur – Koperasi Sahabat Amanah Ikhtiar Malaysia Berhad (Koop Sahabat) mengumumkan pulangan dividen bagi tahun kewangan berakhir 31 Disember 2022 sebanyak 10 peratus atau RM6.5 juta kepada 452 728 anggotanya berbanding RM 5.8 juta pada tahun 2021.

Pengerusi Koop Sahabat, Mohd Najib Mohd Noor menyatakan bahawa Koop Sahabat turut mencatatkan keuntungan sebelum cukai berjumlah RM12.6 juta, melonjak 25 peratus berbanding RM10.1 juta pada tahun 2021. Prestasi tersebut merupakan komitmen Koop Sahabat dalam menjaga kebajikan anggotanya yang merupakan usahawan wanita dalam kalangan B40 dan dapat memberi keyakinan yang kukuh kepada bakal anggota daripada kalangan Sahabat Usahawan AIM.

Beliau menambah pihaknya percaya perniagaan Koop Sahabat yang kini meliputi perkhidmatan kewangan seperti Ar Rahnu, pembangunan hartanah, pelaburan korporat, pelaburan strategik serta pelaburan dalam ekuiti awam akan terus berkembang dengan sokongan daripada anggotanya.


Perlis Sambut Baik Hasrat Kerjasama Wilayah Satun

Arau – Pemangku Raja Perlis, Duli Yang Maha Mulia (DYMM) Tuanku Syed Faizuddin Putra Jamalullail berkenan menerima kunjungan sembah mengadap silaturahim oleh Pemangku Gabenor Wilayah Satun Thailand, Chatri Na Thalang di Galeri Diraja, Arau.

Delegasi sebanyak sepuluh orang yang diketuai oleh Chatri itu mempersembahkan sendiri hasrat untuk membincangkan kerjasama dua hala dalam tempoh jangka pendek dan panjang yang boleh dipelopori antara negeri Perlis dengan Wilayah Satun kepada Tuanku Pemangku Raja.

DYMM Tuanku Syed Faizuddin Putra pula menzahirkan rasa sukacita dengan kehadiran delegasi dari Thailand ke negeri ini. Baginda berharap agar pertemuan ini akan menghasilkan suatu kata putus yang positif dan menguntungkan kedua-dua belah pihak serta lebih banyak lagi kerjasama seperti ini dapat dijalankan dengan para pemain industri yang meliputi pelbagai sektor dari semasa ke semasa.

Baginda turut menyarankan agar diwujudkan kerjasama antara para usahawan Perlis dengan Satun melalui Dewan Perniagaan masing-masing bagi meluaskan lagi pasaran sedia ada. Di samping itu, potensi pelancongan juga boleh diterokai secara bersama termasuklah promosi destinasi menarik di Satun dan juga Perlis.

Yang mengiringi baginda dalam pertemuan tersebut termasuklah Menteri Besar Perlis, YB Mohd Shukri Ramli; Setiausaha Kerajaan Negeri, YBhg. Datuk Yusran Shah Mohd Yusof; dan Setiausaha Bahagian Perancang Ekonomi Negeri, Puteh Soraya A Rahman.

Turut hadir, Pengarah Bahagian Pembangunan Wilayah, Kementerian Ekonomi, YBrs. Dr. Mohd Shaharin Umar dan Pengerusi Lembaga Pengarah Universiti, Universiti Malaysia Perlis (UniMAP), YBhg. Raja Datuk Azwane Raja Ariff.


InvestED Lahir Graduan Lebih Bersedia dalam Pasaran Modal – Pengerusi SC

Kuala Lumpur – Program Graduan Pasaran Modal (CMGP) atau lebih dikenali sebagai “InvestED” akan membantu negara melahirkan graduan yang lebih bersedia untuk diserap ke dalam pasaran modal.

InvestED merupakan program kolaborasi pertama antara SC, industri pasaran modal dan universiti yang diadakan secara kerjasama dengan Kementerian Kewangan (MOF), Kementerian Pendidikan Tinggi (KPT), Bursa Malaysia serta pemain industri pasaran modal terkemuka.

Pengerusi Suruhanjaya Sekuriti Malaysia (SC), Dato’ Seri Dr. Awang Adek Hussin berharap inisiatif ini akan dapat meningkatkan kebolehpasaran graduan dan membolehkan mereka mendapat pelbagai peluang pekerjaan dalam pasaran modal.

Beliau menegaskan bahawa pelaburan dalam pendidikan serta pembangunan bakat merupakan agenda utama bagi SC dan pasaran modal kerana dengan kadar peralihan bakat yang tinggi terutamanya dalam industri seperti pasaran modal, tumpuan terhadap pembangunan bakat-bakat tersebut adalah amat penting.

“Program ini diperkenalkan bagi membantu mengatasi masalah ketidaksepadanan bakat antara graduan dengan keperluan industri yang sedang mengalami peralihan ke dunia digital. Hal ini memperlihatkan bahawa pentingnya bantuan langkah terakhir (last mile) diberikan kepada graduan untuk mengawal masalah ini,” katanya dalam satu kenyataan yang dikeluarkan SC semalam.

Menurut beliau, InvestEd adalah selaras dengan dasar kerajaan untuk memperkukuh sistem pendidikan tinggi melalui kerjasama antara sektor awam dengan sektor swasta demi melahirkan tenaga kerja mahir bagi memenuhi keperluan pasaran pekerjaan.

Sebanyak RM30 juta diperuntukkan oleh Dana Pembangunan Pasaran Modal (CMDF) bagi tempoh tiga tahun bermula tahun ini bagi menyediakan latihan tambahan kepada 9000 bakal graduan serta program penempatan berbayar kepada mereka yang terpilih.

Program ini dijangka membuka peluang pekerjaan kepada sebanyak 600 graduan dalam tempoh tiga tahun tersebut melalui penempatan pekerjaan dan latihan dalam pekerjaan yang disediakan oleh firma dalam industri pasaran modal di bawah Program Kepimpinan InvestED.

Sumber gambar: Suruhanjaya Sekuriti Malaysia


Ranking Daya Saing Global Malaysia Meningkat pada Tahun 2023

Untuk mendapatkan maklumat terkini, ikuti kami melalui Telegram

Kuala Lumpur – Kedudukan Malaysia dalam Ranking Daya Saing Global (WCR) 2023 meningkat lima anak tangga di kedudukan ke-27 berbanding ke-32 pada tahun lalu. Peningkatan kedudukan itu merupakan pengiktirafan terhadap usaha keseluruhan kerajaan Malaysia dalam mengukuhkan asas ekonomi, dasar dan inisiatif dalam meletakkan negara sebagai destinasi pilihan untuk pelaburan, perniagaan serta perdagangan.

Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz menyatakan bahawa kedudukan tersebut menunjukkan Malaysia mencatatkan peningkatan dalam keempat-empat faktor daya saing, terhadap kesan pandemik, ketidaktentuan dan krisis ekonomi global, serta pelbagai cabaran domestik. Sementara itu, kedudukan WCR Malaysia dalam sub-faktor perundangan perniagaan meningkat daripada 50 pada 2022 kepada 45 pada 2023.

Beliau menambah bahawa MITI percaya usaha untuk meningkatkan daya saing global Malaysia mesti bergantung kepada pendekatan seluruh negara dalam memuktamadkan dan melaksanakan Pelan Induk Perindustrian Baharu 2030 (NIMP 2030). Tambah beliau lagi, usaha itu harus berdasarkan strategi awam-swasta bersepadu yang memperkasakan semua pihak kepentingan utama seperti pelabur, perniagaan, perusahaan kecil dan sederhana (PKS) dan rakyat dengan mengambil kira prinsip kemampanan dan keterangkuman yang menyeluruh.

Laporan WCR Institut Antarabangsa bagi Pembangunan Pengurusan (IMD) berdasarkan 336 kriteria daya saing yang dikategorikan kepada empat faktor iaitu prestasi ekonomi, kecekapan kerajaan, kecekapan perniagaan dan infrastruktur. Laporan yang meliputi 64 ekonomi itu memperincikan arah aliran daya saing negara berdasarkan prestasi keseluruhan, cabaran pada tahun tinjauan, fakta asas, landskap daya saing dan kedudukan kumpulan sebaya.


Operasi BNM Membantu Kadar Jangka Pendek Kekal Stabil

Kuala Lumpur – Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan. Mudah tunai dalam sistem konvensional dianggarkan RM49.33 bilion dan RM29.56 bilion dalam dana Islam.

Bank pusat akan mengadakan tender pasaran wang konvensional melibatkan sejumlah RM1.5 bilion selama tujuh hari dan satu tender Program Murabahah Komoditi RM100 juta bertempoh 14 hari. BNM juga akan menjalankan dua tender repo berbalik yang terdiri daripada tender RM1 bilion (30 hari) dan tender RM500 juta (92 hari).

Selain itu, bank pusat turut mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan. Pada pukul 4 petang, BNM akan menawarkan sehingga RM48.3 bilion bagi tender semalaman konvensional dan RM28.5 bilion untuk tender semalaman Murabahah.


IKR Membantu Pembangunan Projek Infrastruktur Kecil

Putrajaya –  Menteri Ekonomi, YB Rafizi Ramli menyatakan bahawa kementeriannya telah membangunkan inisiatif kemudahan rakyat (IKR) dengan peruntukan sebanyak RM500 juta bagi membiayai pelaksanaan projek infrastruktur kecil di kawasan setempat.

Menurut beliau, IKR merupakan bantuan kerajaan Persekutuan yang bertujuan untuk mendemokrasikan dana kerajaan dalam membiayai pelaksanaan projek kecil seperti membaik pulih dewan atau menutup jalan rosak yang akan dikawal selia oleh kerajaan negeri dan pihak berkuasa tempatan (PBT).

IKR juga tertakluk kepada beberapa kriteria, iaitu projek kecil yang dimohon harus memberikan manfaat segera kepada masyarakat, kos projek tidak melebihi RM200 000 dan projek berkenaan tidak bertindih dengan projek yang telah menerima kelulusan peruntukan daripada agensi lain.

Kebelakangan ini, peruntukan bagi projek penyelenggaraan semakin berkurangan berikutan peruntukan lebih tertumpu kepada tanggungan hutang dan projek besar.

“Oleh sebab itu, dengan adanya IKR , Kementerian Ekonomi memperuntukkan lebih banyak dana untuk penyelenggaraan yang akan memberi impak segera kepada rakyat dan kemudahan awam, ” jelasnya dalam sidang media selepas melancarkan IKR di sini hari ini.

Tambah beliau lagi, sekurang-kurangnya 2500 projek kecil dapat dilaksanakan menerusi IKR dan pelaksanaannya akan dipantau rapi selain peruntukan akan ditambah sekiranya perlu. Pelaksanaan IKR ini juga bertujuan membantu kontraktor kecil seluruh Malaysia yang boleh menyiapkan projek mereka dengan segera antara tempoh dua hingga tiga bulan.

Pengerusi Majlis Perwakilan Penduduk Zon Batu ,Wilayah Persekutuan Kuala Lumpur, Mohd Hafiz Solkapeli berkata IKR akan memberikan manfaat kepada pihak yang memerlukan infrastruktur kecil baharu yang perlu dibaiki seperti di kawasan perumahan mereka.

“Konsep IKR ini juga dilihat sama seperti projek mesra rakyat seperti membaik pulih surau, membaiki bilik komputer di sekolah dan sebagainya. IKR dilihat sebagai satu dana tambahan yang amat diperlukan untuk pembangunan infrastruktur, ” katanya.


KUSKOP Menyumbang RM38.7 Juta Geran dan Pembiayaan kepada Usahawan Negeri Sembilan

Nilai – Kementerian Pembangunan Usahawan dan Koperasi (KUSKOP) menyalurkan sejumlah RM38.7 juta geran perniagaan serta kemudahan pembiayaan kepada usahawan dan koperasi Negeri Sembilan yang berdaya maju.

Geran dan pembiayaan menerusi agensi di bawah KUSKOP, antaranya SME Corporation Malaysia, SME Bank, Amanah Ikhtiar Malaysia, Suruhanjaya Koperasi Malaysia, Tekun Nasional dan Bank Rakyat itu disempurnakan sempena Program Jelajah Usahawan dan Koperasi MADANI (PJUKM 2023) di Dataran Nilai. Menteri Pembangunan Usahawan dan Koperasi, Datuk Ewon Benedick menyatakan bahawa inisiatif berkenaan secara tidak langsung dapat memperkasakan agenda keusahawanan usahawan di peringkat negeri dan sekali gus memberi inspirasi kepada kumpulan usahawan lain.

Majlis berkenaan diadakan bersempena dengan penganjuran Karnival Negeri Sembilan (NS Fest 2023) yang berlangsung selama empat hari sehingga Ahad ini. Antara pengisian utama program termasuklah Jualan MADANI Koperasi dan Usahawan (JMKU) yang menawarkan barangan keperluan asas seperti beras, gula, minyak masak dan produk-produk koperasi pada kadar 20% -30% lebih rendah dari harga pasaran. Program itu selaras dengan usaha kerajaan membantu rakyat yang terkesan dengan peningkatan kos sara hidup.


Bahasa Melayu Mampu “Terbang Tinggi“

Untuk mendapatkan maklumat terkini, ikuti kami melalui Telegram

Kuala Lumpur – Kini terdapat 6000 bahasa yang masih diguna pakai di seluruh dunia tetapi hanya 20 bahasa sahaja yang diberikan taraf bahasa rasmi dan satu daripadanya ialah bahasa Melayu. Oleh itu, aspek keyakinan perlu wujud dalam diri rakyat Malaysia bagi memastikan bahasa Melayu mampu “terbang tinggi” dan berada di kedudukan yang sepatutnya.

Demikianlah antara perkongsian penting oleh panel jemputan menerusi slot Wawancara Layar Putih, anjuran Institut Terjemahan dan Buku Malaysia (ITBM) pada hari semalam dengan tajuk “Bahasa Melayu ‘Terbang Tinggi’ di Serata Dunia”.  Program tersebut menampilkan Prof. Madya Dr. Jessica Ong Hai Liaw, Pakar Psikologi Bahasa, Universiti Pertahanan Nasional Malaysia (UPNM) dan Dr. Raja Rajeswari Seetha Raman, Pensyarah Bebas, Penyair dan Penterjemah. Program ini dikendalikan sendiri oleh Encik Sakri Abdullah, Ketua Pegawai Eksekutif/Pengarah ITBM.

Menurut Encik Sakri, terdapat perkembangan positif terhadap bahasa Melayu belakangan ini khususnya setelah mendapat perhatian daripada pemimpin utama negara. Hal itu secara tidak langsung meningkatkan keyakinan rakyat Malaysia terhadap bahasa Melayu dan citra bahasa itu sendiri. Walaupun masih ada yang meragui akan kemampuan bahasa Melayu, beliau mengharapkan komitmen pelbagai pihak bagi merealisasikan hasrat murni tersebut akan terus dapat dilaksanakan.

Sementara itu, Dr. Jessica berjaya mencuri perhatian pelayar dengan maklum balasnya yang menyebut bahawa tidak semestinya kita menggunakan artis ternama untuk memperkenalkan bahasa Melayu. Golongan kurang upaya juga boleh diketengahkan sebagai ikon bahasa ketika merujuk perkembangan pesat negara Korea yang telah melebarkan sektor kreatif mereka yang membawa bahasa dan budaya Korea ke serata dunia. Dalam hal itu, Malaysia juga merasakan tempias budaya K-Pop tersebut termasuklah bahasa Korea itu sendiri.

Menurut Dr. Raja Rajeswari pula, citra keantarabangsaan bahasa Melayu era kini sudah pun berlaku dengan pesatnya. Beliau turut mengakui bahawa beliau antara individu yang dirujuk oleh pihak antarabangsa khususnya dalam usaha menterjemahkan puisi antarabangsa kepada bahasa Melayu dan sebaliknya.

Terdapat laman web khusus yang telah dibina oleh pihak antarabangsa dengan menjadikan laman web ini sebagai pangkalan menghimpunkan puisi dari seluruh dunia termasuklah puisi berbahasa Melayu yang dihasilkan oleh penyair dari negara ini. Hal ini berlaku kerana keistimewaan yang terdapat pada metafora bahasa Melayu yang telah terbukti mempunyai keunikan tersendiri.

Katanya lagi, metafora bahasa Melayu berbeza daripada bahasa Inggeris kerana diambil dari persekitaran, pemerhatian dan penglibatan orang Melayu yang sangat akrab dengan alam sekeliling. Hal ini bermakna bahawa bahasa Melayu mempunyai standard yang tinggi dalam menterjemahkan sesuatu puisi dan amat dikagumi oleh dunia.

Beliau turut berpesan kepada seluruh Keluarga Malaysia agar dapat membezakan antara kepentingan peribadi dengan negara. Menurutnya lagi, adalah menjadi tanggungjawab seluruh entiti dalam negara ini tidak kira sesiapa pun wajib mengutamakan bahasa Melayu kerana bahasa Melayu merupakan identiti diri dan nasional.

Berdasarkan daripada perkongsian itu juga, Dr. Jessica menjelaskan bahawa seluruh Keluarga Malaysia perlu diberi pendedahan yang lebih meluas tentang kekuatan bahasa Melayu dan perlu bertanggungjawab untuk terus memperkasakannya ke peringkat antarabangsa. Di peringkat universiti juga memerlukan pemerkasaan yang lebih banyak melalui program dan aktiviti yang boleh membawa bahasa Melayu ke tahap yang lebih tinggi.

Sehubungan dengan itu, beliau turut mencadangkan agar ITBM diberikan tanggungjawab khusus dalam menyemarakkan lagi pemerkasaan dalam usaha terjemahan dan cara ini amat berkesan untuk meningkatkan citra bahasa Melayu di peringkat pengajian tinggi.


Tarikh Akhir Pengemukaan Borang Nyata bagi Pembayar Cukai yang Menjalankan Perniagaan

Cyberjaya – Lembaga Hasil Dalam Negeri Malaysia (HASiL) ingin memaklumkan bahawa tarikh akhir pengemukaan Borang Nyata (BN) Tahun Taksiran 2022 (TT 2022) bagi pembayar cukai yang menjalankan perniagaan adalah seperti yang berikut:

Pembayar cukai boleh merujuk kepada Program Memfail BN bagi tahun 2023 yang boleh diakses dan dimuat turun menerusi pautan yang berikut:

Pembayar cukaiÂ  disarankan untuk mengemukakan BN dan membayar baki cukai pendapatan mereka dalam tempoh yang telah ditetapkan bagi mengelakkan sebarang penalti dan kenaikan cukai dikenakan. Pembayar cukai juga dinasihatkan untuk mengisi maklumat diri dan perbankan yang tepat serta terkini bagi membantu kelancaran proses bayaran balik cukai (sekiranya ada).

Sebarang pertanyaan serta maklum balas berkaitan boleh dimajukan kepada kami melalui:

a) Hasil Care Line di talian 03-8911 1000 / 603-8911 1100 (Luar Negara)

c) Borang Maklum Balas di portal rasmi HASiL di pautan pantas https://maklumbalaspelanggan.hasil.gov.my/Public/


Pelepasan Taksiran Cukai Pendapatan kepada Pendeposit Simpan SSPN hingga Tahun 2024

Untuk mendapatkan maklumat terkini, ikuti kami melalui Telegram

Kuala Lumpur – Pendeposit Skim Simpanan Pendidikan Nasional (Simpan SSPN) akan terus menikmati pelepasan taksiran cukai pendapatan hingga 2024 ke atas simpanan bersih hingga RM8000 setahun setiap seorang sekiranya membuat taksiran cukai secara berasingan.

Pengerusi Perbadanan Tabung Pendidikan Tinggi Nasional (PTPTN), Datuk Norliza Abdul Rahim berkata insentif berkenaan menjadikan Simpan SSPN sebagai satu-satunya produk simpanan yang memberikan kelebihan berbeza berbanding dengan simpanan lain.

Saya mengucapkan terima kasih dan merakamkan penghargaan kepada kerajaan kerana insentif pelepasan taksiran cukai pendapatan ke atas simpanan melalui Simpan SSPN ini dilanjutkan hingga 2024.

Beliau optimis bahawa insentif ini akan meningkatkan motivasi serta galakan kepada ibu bapa untuk terus membuat simpanan bagi tujuan pendidikan dan masa depan anak-anak sekali gus mengurangkan kebergantungan terhadap pinjaman PTPTN.

Tambahnya, rakyat perlu mengambil peluang ini untuk membuat simpanan melalui Simpan SSPN dan ibu bapa yang ingin membuka atau membuat penambahan simpanan boleh melakukannya secara dalam talian melalui aplikasi myPTPTN dengan lebih mudah, cepat dan selamat.

Terdahulu, Perdana Menteri, YAB Datoâ€™ Seri Anwar Ibrahim telah mengumumkan insentif pelepasan taksiran cukai pendapatan Simpan SSPN dilanjutkan hingga 2024 pada Mac lepas.

Pendeposit Simpan SSPN turut menikmati keistimewaan lain seperti perlindungan takaful, Geran Sepadan hingga RM10 000 untuk satu keluarga yang layak, kadar dividen kompetitif, serta simpanan dijamin kerajaan dan patuh syariah.

Setakat Mei lalu, jumlah terimaan deposit Simpan SSPN adalah sebanyak RM15.28 bilion melibatkan 5.92 juta akaun.


CEDAR Terajui Program Pembangunan Kapasiti Keusahawanan

Kuala Lumpur – Kementerian Pembangunan Usahawan dan Koperasi (KUSKOP) mengamanahkan Centre for Entrepreneur Development and Research Sdn. Bhd. (CEDAR) untuk menerajui program pembangunan kapasiti keusahawanan. CEDAR merupakan anak syarikat Small Medium Enterprise Development Bank (M) Bhd. (SME Bank).

Menterinya, YB Datuk Ewon Benedick berkata, sebanyak RM11.5 juta diperuntukkan untuk menjalankan program tersebut yang meliputi skim kelestarian bernilai RM10 juta; program pembangunan kapasiti usahawan industri halal bernilai RM400 000 untuk membantu pematuhan dalam pensijilan halal; program rintis pemantapan dan pendaftaran harta intelek dengan dana sebanyak RM100 000 dan skim juara lestari berjumlah RM1 juta.

Tambah beliau lagi, kementerian itu juga menyedari bahawa kemudahan dan perkhidmatan yang disediakan oleh CEDAR amat diperlukan demi memacu pencapaian dalam sektor ini. Demikian penjelasan beliau kepada pemberita selepas melancarkan program pembangunan sosial di sini hari ini bersempena dengan sambutan ulang tahun ke-10 CEDAR.

Usaha berterusan SME Bank untuk terus membangunkan perusahaan mikro kecil dan sederhana (PMKS) melalui CEDAR menjadi bukti bahawa bank prihatin dan sedar tentang keperluan usahawan selain mendapatkan pembiayaan.

Menurut beliau lagi, dalam pengumuman Belanjawan 2023, sebanyak RM21 juta diamanahkan kepada SME Bank khusus untuk menyokong pembangunan perusahaan sosial (SE) serta rangka tindakan keusahawanan sosial 2030 (SEMy2030)  juga telah diperkenalkan sebagai rujukan dan kerajaan mahu memastikan keusahawanan sosial bukan hanya trend perniagaan yang disesuaikan dengan faktor semasa.

Selain itu, keunikan SE termasuklah sudut pulangan perniagaan mereka menyasarkan untuk memberi kesan yang positif terhadap isu sosial dan pada yang sama membawa kepada hasil kewangan.

Menteri KUSKOP itu juga menjelaskan bahawa Malaysia perlu memulihkan dan mengarusperdanakan SE dengan menyediakan sokongan seperti pembiayaan, akreditasi dan program peningkatan kemahiran.

Harapan beliau agar aspirasi kerajaan untuk memperkasakan PMKS, termasuk SE dapat disampaikan dengan baik melalui kerjasama erat dan inisiatif berterusan antara KUSKOP dan agensinya. Impak dan nilai positif yang yang disampaikan oleh SE penting demi memberikan keyakinan kepada orang awam, pembiaya dan pelabur untuk terus menyokong pertumbuhan SE. Kini, KUSKOP mencatatkan 511 SE yang berdaftar dan 59 daripadanya berada di bawah kategori SE Bertauliah dan baki didaftarkan di bawah kategori SE Asas.

Untuk rekod, CEDAR telah ditubuhkan pada tahun 2013 dengan visi sebagai pusat kecemerlangan pembangunan dan transformasi usahawan dan turut menyokong aspirasi pembiayaan SME Bank serta berjaya memperkaya lebih 75 000 peserta program melalui 460 bimbingan yang berteraskan usahawan sejak penubuhannya.


Pelbagai Syarikat Sertai MATTA Fair Kedah 2023

Untuk mendapatkan maklumat terkini, ikuti kami melalui Telegram

Sungai Petani – MATTA Fair 2023 berlangsung selama tiga hari bermula pada 23 Jun hingga 25 Jun 2023 di kompleks beli-belah, Central Square Sungai Petani, Kedah. Inilah julung-julung kalinya pameran seumpama itu diadakan di negeri Kedah.

Pengerusi MATTA Kedah/Perlis, P. Subramaniam berkata, pameran yang diadakan berjaya mengeratkan hubungan baik para petugas syarikat pelancongan di negara ini selepas pandemik COVID-19. Menurutnya, langkah tersebut memberikan banyak manfaat dalam meningkatkan jualan perniagaan masing-masing.

Exco Jawatankuasa Pelancongan, Seni dan Budaya, Belia dan Sukan Negeri Kedah, Encik Mohd Firdaus Ahmad ketika merasmikan pameran itu semalam berkata, orang ramai perlu berhati-hati membuat pembelian pakej percutian atau umrah agar tidak terpedaya dengan tawaran yang ada termasuklah daripada penipu (scammer).

“Sebelum membuat sebarang pembayaran, pastikan syarikat itu wujud dan ada lesen serta mematuhi syarat-syarat yang ditetapkan oleh kerajaan,“ katanya.

Sebanyak 32 syarikat telah menyertai MATTA Fair Kedah pada kali ini yang menawarkan pelbagai jualan pakej menarik dan murah, termasuklah pakej umrah, perhotelan dalam negeri dan luar negara serta tawaran lain dalam usaha merancakkan industri pelancongan negara.

Yang turut hadir bersempena dengan pameran tersebut termasuklah Pengarah Tourism Malaysia Wilayah Utara, Encik Shahrul Aman Sabir Ahmad, Pengarah Jabatan Pembangunan Masyarakat, Majlis Perbandaran Sungai Petani (MPSP), Dr. Mohd Amin Ali dan Timbalan Pengerusi Pelancongan Lembaga Pembangunan Langkawi (LADA), Dr. Azmil Munif Mohd Bukhari.